لاهە حوکمی بە هەڵوەشانەوەی گه‌مارۆکانی سه‌ر ئێران دا - Mehr News Agency\n3 kewçêrê 2018 - 16:32\nNews Code 22138\nبە ڕاپۆرتی ئاژانسی هەواڵی مێهر بە گێڕانەوە لە ماڵپەری ڕێکخراوت نەتەوە یەکگرتووەکان، دادگەی لاهە پاش لێکدانەوەی بەرگرینامەی نوێنەرانی ئێران و ئەمریکا سەبارەت بە سکاڵای تاران لە واشنتۆن ڕایگەیاند کە ئەوە دادگەیە توانا و شیاوێتی پێداچوونەوە بەو سکاڵایەی هەیە.\nکۆماری ئیسلامی ئێران لە مانگی جۆزەردانی ئەمساڵی هەتاوی سکاڵانەمەیەکی سەبارەت بە ناکۆکیی هاوپەیوەند بە سەرپێچکاریی دەوڵەتی ئەمریکا هەمبەر بە پەیمانی موەدەت وەک پەیمانێکی ئابووری و یاسایی کۆنسولخانەیی لە نێوان ئێران و ئەمریکا کە رۆژی ١٥ی ئەگێستی ١٩٥٥ (٢٣ی گەلاوێژی ١٣٤٤) لە لایەن دوو وڵاتەوە واژۆ کرا و لە ١٦ی ژوئەنی ١٩٥٧ (٢٦ی جۆەردانی ١٣٤٦) چووە قۆناغی جێبەجێ کردن، ئاراستەی دیوانی نێودەوڵەتیی دادگەی لاهەی کرد.\nهەر لەو پەیوەندییەدا محەمەد جەواد زەریف وەزیری دەرەوەی ئێران رۆژی دووشەممە ٢٥ی مانگی پووشپەڕی ئەمساڵی هەتاوی (١٦ی جووڵای ٢٠١٨ی زایینی) ڕایگەیاند کە ئێران بە هۆی "پێشێل کردنی پەیمانی موەدەت و پەیوەندی ئابووری و یاسایی کۆنسولخانەیی نێوان ئێران و ئەمریکا لە ساڵی ١٩٥٥" لە دژی ئامریکا سکاڵای تۆمار کردووە و کۆماری ئیسلامی ئێران بەو پێیە سکاڵانەمەیکی ئاراستەی نووسینگەی "دیوانی لاهە" کردووە.\nکۆماری ئیسلامی ئێران لە سکاڵانامەکەیدا ئاماژەی بەوە داوە: ویلایەتە یەکگرتووەکان بە بیانووی لە قەڵەمدانی ئێران بە پاڵپشتی کردنی تیرۆریزم (هەڵوێستێک کە ئێران بە توندی ڕەتی دەکاتەوە) کۆمەڵێک هەنگاوی جێبەجێکاری و یاسادانەرانەی گرتۆتە بەر کە بە کردەوە کاریگەریان لە سەر بەرژەوەندی و داراییەکانی ئێران و ڕێکخراوگەلی ئێرانی لەوان بانکی ناوەندیی ئێران داناوە و ئەو کارە بە پێچەوانەی پەیمانی موەدەتە کە لە رێگەی یاساییەوە لە دژی ئێران داسەپاوە.\nلە بەشێکی دیکەی سکاڵانامەکەدا هاتووە کە بە هۆی حوکمی دادگاگەلی ئەمریکی و بە پاگەندەی دەست هەبوون و هاوبەشیی ئێران لە هەڵمەتی تیرۆریستی لە دەرەوەی خاکی ئەمریکا، حوکمی ٥٦ ملیارد دۆلار غەرامەیان لە دژی ئێران دەرکراوە.\nلە دوای ئەو سکاڵایە، دیوانی نێودەوڵەتیی دادگەی لاهە لە بەرواری ٢ی گەلاوێژ لە نامەیەکی فەرمی بۆ مایک پەمپێئۆ وەزیری دەرەوەی ئەمریکا، هۆشداری دایە واشنتۆن کە خۆ ببوێرێت لە هەر هەنگاوێکی نوێ و داوای لە کاربەدەستانی کۆشکی سپی کرد کە دەبێ لە بابەتی پرسی کێشە لە سەری گەڕانەوەی گەمارۆکان، بە جۆرێک بجووڵێنەوە کە حوکمی داهاتووی ئەو دیوانە کە ٢٧ی ئەگێست (٥ی خەرمانان) دەردەکرێت، ناکارامە نەکات.\nئەو دادگەیە لە دانیشتنی ئەمڕۆی خۆی فەرمانی دا کە ئەمریکا گەمارۆگەلێک کە دەبنە هۆی بەرتەسک بوونی گواستنەوەی ئاسمانیی ناسەربازیی بۆ ئێران و هەروەها گەمارۆگەلێک کە دەبنە ئاستەنگ لە بەردەم گەیشتنی کاڵاگەلی مرۆڤ دۆستانە و لەوان بەروبوومی کشتوکاڵی، دەرمانی و ... بە ئێران، هەڵوەشێنێتەوە.\nوێنەیەک لە دەنگی دادگەی لاهە\nسەرۆکی دادگەی لاهە لە دانیشتنی ئەمڕۆدا ڕایگەیاند: بڕیاری ویلایەتە یەکگرتووەکان بۆ دەرچوون لە ڕێککەوتنی ناڤۆکی و بووژاندنەوەی بەشێک لە تەنگەژەکان و لەوان هەڵوەشاندنەوەی مۆڵەتی هاوردە و هەناردە لە ئێران و مامەڵەگەلی ماڵی لە گەڵ ئەو وڵاتە، دەتوانێ بەرتەسک کەرەوەی هەندێک مافی ئێران لە پەیمانی موەدەت بێت. هەر بۆیە دادگە لە سەر ئەو بڕوایەیە کە شیاوێتی تاوتوێ کردن و پێداچوونەوە بەو دۆسیەی هەیە. لێدوانە زارەکییەکانی ئەمریکا سەبارەت بەوەی کە واشنتۆن هەوڵ دەدات گەمارۆکان کاریگەریی نەرێنی مرۆییان لە سەر ئێران نەبێت، بە ناتەواو و نەگونجاو دەزانین. بە بڕوای دیوان هێشتاش مەترسییەکی لەو چەشنە هەیە.\nسەرۆکی دادگەی لاهە ڕاشیگەیاند:دیوان لە سەر ئەو بڕوایەیە کە بە پێی بەڵێنە بڕیار دراوەکانی ناو پەیمانی موەدەت، ویلایەتە یەکگرتووەکان دەبێ تەنگەژە داسەپاوەکان لە بوارگەلی هاوپەیوەند بە پرسی دەرمانی، مرۆڤ دۆستانە، گەشتی ئاسمانی و کشتوکاڵ بە پێی بڕیاری ٨ی مەی ٢٠١٨ لە دژی ئێران، بوەستێنێت.\nشایانی باسە کە بە گوێرەی بڕگەکانی پەیمانی موەدەتی نێوان ئێران و ئەمریکا، لایەنەکان بۆیان نییە کە تەنگەژەی بازرگانی و دارایی لە دژی یەکتری داسەپێنن. ئەوە لە کاتێکدایە کە ئەمریکا بە گرتنەبەری هەنگاوەکانی وەک هەڵوەشاندنەوەی مۆڵەتی بازرگانی لە گەڵ ئێران و داسەپاندنی زەخت و تەنگەژەی پێشگرانە لە بەردەم گواسترانەوەی کاڵاگەلی ئێران، ڕێک بە پێچەوانەی ئەو پەیمانە هەنگاوی ناوە.\nدادگەی لاهە لە درێژەدا فەرمانی داوە: نابێ هیچ جۆرە ئاستەنگێک لە بەردم مامەڵەی ماڵی و گواسترانەوەی پارەی هاوپەیوەند لە گەڵ کاڵا و پرسەکانی سەرەوە لە ئارادا بێت. لایەنەکان دەبێ خۆ ببوێرن لە هەر جۆرە هەنگاوێک کە دەبێتە هۆی تەشەنەسەندن و پەرەسەندنی ناکۆکییەکان و سەخڵەت کردنی رێگەکانی چارەسەر کردنی. ئەو ڕێوشوێنانە کاتین و تا کاتی دەرکرانی دەنگی کۆتایی ئەو دادگەیە پێویستە جێبەجێ بکرێن.\nدادگەی ناوبراو هەروەها حوکمی داوە کە ئەمریکا دەبێ پاش سێ مانگ دوای گەمارۆکان، سەبارەت بە هەڵوەشانەوەی ئەو فەرمانانەی کە پێشگری لە سەرمایەدانەری لە ئێران دەکەن، بە دادگە ڕاپۆرت بدات.بە ڕاپۆرتی ئاژانسی هەواڵی مێهر بە گێڕانەوە لە ماڵپەری ڕێکخراوت نەتەوە یەکگرتووەکان، دادگەی لاهە پاش لێکدانەوەی بەرگرینامەی نوێنەرانی ئێران و ئەمریکا سەبارەت بە سکاڵای تاران لە واشنتۆن ڕایگەیاند کە ئەوە دادگەیە توانا و شیاوێتی پێداچوونەوە بەو سکاڵایەی هەیە.\nدادگەی ناوبراو هەروەها حوکمی داوە کە ئەمریکا دەبێ پاش سێ مانگ دوای گەمارۆکان، سەبارەت بە هەڵوەشانەوەی ئەو فەرمانانەی کە پێشگری لە سەرمایەدانەری لە ئێران دەکەن، بە دادگە ڕاپۆرت بدات.


ماڵپه‌ڕی رێکخراوی ئازادی ژنان له عێراق\nکه‌مپینه‌کان\tسیمینارێک له ئه‌مریکا بۆ یادکرن له دوعا و ریسواکردنی قه‌تڵی نامووسی له جیهاندا\nبانگه‌واز بۆ به‌شداری کردن له یادی دوعا له شاری کۆپنهاگن له دانیمارک\nناردنه‌وه‌ی ژنانی په‌نابه‌ری عیراقی رابگرن!\nستیڤان ئەحمەد: کوشتنی ژنانی کورد لە ئەوروپا بۆتە دیاردەیەکی دزێو. بە بڕوای تۆ کوشتنی ژنانی کورد لە ئەوروپا بۆچی دەگەڕێتەوە؟\nهۆزان مەحمود: ژنکوشتن لە ئەوروپا لە ناو رەوەندی کوردیدا بۆتە کێشەیەکی زۆر گەورە. ئەم دیاردەیە لە زۆرێک لە رەوەندەکانی تریشدا هەیە کە لە خۆرهەڵاتی ناوەڕاست و ئاسیاوە هاتوون. بە بڕوای من کۆمەڵێک هۆکار هەن نەک تەنیا یەک هۆکار. لە سەرەتاوە ئێمە ئەوەمان لە بیر نەچێت ژنکوشتن لە هەموو کۆمەڵگەکانی جیهان هەیە جا بە بیانوو و شێوازی جیاواز و لە ژێر هۆکاری جیاوازدا.\nئیفان ئه‌لده‌راجىوه‌رگێڕانى: سه‌رکه‌وت جه‌لال دەباغ\nپێناسە زانستیەکەی پەردەی کچێنی: پەردەیەکی تەنکە لەناو زێدا بەقوڵایی چەند سانتیمەترێک، دوای خستنەناو لێکدەکرێتەوەو دەدڕێت، ئەگەر لە رێگای چالاکیی سێکسی بێت یان شتێکی تر.\nبه‌پێی هه‌واڵێک که له‌ماڵپه‌ری (وارڤین) بڵاوبۆته‌وه، گوایه بەبۆنەی ڕۆژی جیهانی ژن (هەشتی مارس)، کۆنفرانسێک له‌ژێر ناونیشانی (بەرەو پتەوكردنی ڕۆشنبیرییەكی ئیسلامی هاوسەنگ سەبارەت بەپێگەو ڕۆڵی ئافرەت لەكۆمەڵگەدا) له‌ڕۆژانی 5و 6ی مارس سازده‌درێت. ئەو كۆنفرانسە وەزارەتی ئەوقاف بەهاوكاری وهەمئاهەنگی لەگەڵ هەریەك لە(لیژنەی ئەوقاف‌و كاروباری ئاینی لەپەرلەمانی هەرێمی كوردستان)، (یەكێتی زانایانی ئاینی ئیسلامی)و ( كۆربەندی هزری ئیسلامی) لەگەڵ (ئەنجومەنی باڵای خانمان) ئەنجامده‌درێت.  زۆربه‌ی وتاربێژان لەئەوقافەوەو لەم کۆمەڵە ئیسلامی وداموده‌زگا دینیانه، ئامادەبونێکی دیارو بەرچاویان دەبێت، لێرەوە کێشه‌ی من لەگەڵ ئەم کۆنفرانسە دەستپێدەکات، بەوەی ده‌رده‌که‌وێت که ئه‌جێندایه‌ک له‌پشت ئه‌م به‌ناو کۆنفرانسه‌وه هه‌یه، وه‌غافڵبونی حکومەت ڕادەگەیەنێت، ئەمە جگە لە‌زاڵکردنی گوتارێکی ئیسلامیانه به‌سه‌ر پرسی ژندا. من هەرگیز کێشه‌یه‌ک نابینم له‌وه‌ی که هه‌رکه‌س‌و لایه‌نێک کۆڕوکۆنفرانس له‌یادکردنه‌وه‌ی ڕۆژێکی تایبه‌ت به‌ژناندا سازبدات، ئه‌وه‌ی به‌کێشه‌ی ده‌بینم ئاماده‌بونی ئایدۆلۆژی ئیسلامیانه‌یه‌و زاڵی گوتاری ئاینییە بەمەبەستی سیاسی، کە لەدواجاردا خزمەت بەگوتاری ئیسلامی سیاسی دەکات. ئەم گوتارە ئیسلامییه سیاسییە لەدەرەوەی پرسی ئاین‌و کۆمەڵگە کاری خۆی دەکات، لەهه‌مو کایه سیاسی‌و کۆمه‌ڵایه‌تییه‌کان له‌کوردستاندا، به‌هێمنی وخشکەیی زۆر به‌به‌رنامه‌وه له‌لایه‌ن به‌شێک له‌پارته‌کانی نێو ده‌سه‌ڵاتی حکومی‌و لەده‌ره‌وه‌ی ده‌سه‌ڵاتیش کاری بۆ ده‌کرێت. پێکەنین لەوەدایە ئیسلامییه‌کان هەم لەنێو حکومەتدا کاردەکەن وهەم لەگەڵ ئۆپۆزیسیۆندا، بەرنامەی خۆیان وەک ئاو دەکەنە ژێر کۆی دیمەنی سیاسی لەکوردستاندا.\nپەڕەى 1 لەکۆى 7 پەڕەدا\t1234567دواترکۆتایی\tکۆمه‌کی ڕێکخراوی ئازادی ژن بکه\tنا بو ده ستووری سه ده کانی ناوه راست\tنا بۆ شه‌ریعه‌تی ئیسلامی له عێراقدا..\nبه‌ڵێ بۆ یاسای یه‌کسانی هه‌مه‌لایه‌نه‌ی ژن و پیاو له عێراقدا.....\nنا بو ﺗﻮﻧﺪوﺗﯿﮋی دژی ژﻧﺎن\tster جه ریده ی موساوات\ttester دوعا خه لیل له یاد مه که ن!\tلاپه ره ی ریکخراوی ئازادی ژنان له فیسبوک\tScroll to Top


نە خەڵك جاشە و نە ئێوەش باش – Esta News\nدیسان لە هەرێمی کوردستان کۆمەڵگا بەسەر دوو بەرەی (باش و جاش) دابەش دەکرێت، وا ئەو جارەشیان بڕیاری دادگای باڵای فیدڕاڵی لە رۆژی ١٥ شوبات، سەبارەت بە پرسی نەوت وغاز، درزی خستە نێو کۆمەڵگای کوردی.\nبە شێوەیەک کە ئەوانەی کە بە بڕیارەکە خۆشحاڵبوونە تۆمەتی جاشایەتی و عێراقچێتیان دەدرێتە پاڵ، تۆمەتبار دەکرێن بەوەی دژی ئەزمونی هەرێمی کوردستانن، لە بەرامەبریشدا ئەوانەی ئەو تۆمەتە دەبەخشنەوە خۆیان پێ نیشتمانپەروەر و کوردستانی عەیار(٢٤)ی سەربەخۆخوازە. ئەرێ بەڕاست کۆمەڵگای کوردی وا بەسەر جاش و باش دابەشبووە؟\nبەر لەوەی ئەوانەی خۆیان پێ باشە، لە جیاتی ئەوەی بهێن نیشتمانپەروەری بەوانی دیکە بفرۆشنەوە، حەقە پرسیار لە خۆیان بکەن کە ئایا ئەوانی دیکە کێن؟ ئایا ئەو هەڵوێستەی ئەوان لە چیەوە سەرچاوەی گرتووە؟ وە بپرسن بۆ دەبێت لە ئێستادا لە کوردستانی ئازد بە خوێنی هەزاران شەهید خەلکانێک هەبن بخوازن مووچە و قوتیان بگەڕێتەوە سەر بەغدای عەرەبی؟\nیان بۆ دەبێت بە بڕیارێکی لەو شێوەی دادگای فیدڕاڵی شاگەشکە بن، کە دەسەڵاتی فرۆشتنی نەوت بۆ حکومەتی هەرێم مەرجدار دەکات؟\n” لیس حبا في علي ولكن كرها في معاوية” واتا “لە خۆشەویستی عەلی نیە بگرە لە رەقی معاویە یە”.\nئەوەی ئێرەش لە خۆشەویستی بەغدا نیە، بگرە لە بێزاریە لە خراپەکانی دەسەڵاتدارانی هەرێمی کوردستان.\nلە ٣٠ی ساڵی حوکمڕانی خۆماڵی، بە تایبەت لەو ساڵانەی کە دەسەڵاتدارانی هەرێمی کوردستان پەنایان بۆ سیاسەتی ئابووری سەربەخۆ برد، وە خۆیان نەوتی کوردستانیان دەرهێنا و فرۆشتیان، خەڵکی کوردستان چاوەڕوان بوون ئەو سیاسەتە بخرێتە خزمەتی دامەزراندنی بناغەی دەوڵەتێکی سەربەخۆ، کە خەونی لە مێژینەی تاک بە تاکی هاوڵاتیانی کوردستان بووە، بەڵام نەک هەر وا دەرنەچوو بگرە بەرهەمی ئابووری سەربەخۆ بریتی بوو لە دروستببونی سەدان ملیاردێر و هەزاران ملیۆنێر لەسەر حیسابی هاوڵاتیانی کوردستان، لە بەرامبەریشدا دەبوو خەڵکی سیاسەتی سک گووشین پەیڕەو بکات.\nلەو نێوەندەشدا، گەورەترین هەڵە کە لە چەند ساڵی رابردوو لە لایەن دەسەڵاتدارانی هەرێم ئەنجامدرا، دەستبردن بوو بۆ قووتی خەڵکی بەگشتی و توێژە کەم دەرامەتەکان بە تایبەتی، ئەگەرنا پرسی شەفافیەت و زۆرێک لە پرسی دیکەی پەیوەست بە هەڵەکانی دەسەڵات لە هەرێمی کوردستان کەمتر خەمی تەواوی خەڵکی کوردستان بوونە، بگرە زیاتر توێژیک لە خەڵکی سیاسی و نووسەر قسەوباسیان لەبارەیەوە کردووە و رەخنەی خۆیان لەو بارەیەوە ئاڕاستەی دەسەڵاتداران کردووە.\nئێستا کە بەشێک لە خەڵک لە بەرامبەر بڕیاری دادگای فیدڕاڵی وەک دەسەڵاتداران بیر ناکاتەوە، پێویست ناکات تۆمەتی جاشیەتیان بخرێتە پاڵ، بگرە دەبێت دەسەڵاتداران بێن بەدوای هۆکارەکانی ئەو جۆرە لە بیرکردنەوەیە بگەڕێن.\nلە ئاستی ناوخۆیی هەرێمی کوردستاندا بۆچی خەڵک هێندە بێزار و بێ متمانەیە؟ بەڵگەش بۆ ئەمە ئەوەیە کە لە دوایین هەڵبژاردنی ئەنجومەنی نوێنەران خەڵک بەرێژەی ٧٠٪ بایکۆتی هەلبژاردنەکەی کرد؟ وەڵامی ئەو پرسیارانە زۆرێک لە پرسی دیکەش لای دەسەڵاتدارانە.\nلە ئێستاشدا ئەگەر هەموو باشی ئێوە بریتی بێت لە شەڕکردن لەسەر بەدەستهێنانی پۆست لە بەغدا، ئەوا دەبێت چاوەڕوانی ئەوەش لە خەڵکانێک بکەن کە بەو جۆرە بڕیارانە دڵیان ئاو بخواتەوە، هیچیان باش نین، نە ئەوەی ئێوە و نە ئەوەی ئەوان، بگرە هەردووکی کار و کاردانەوەیە، بۆیە ئێوە نابێت لەوە زیاتر کارێک بکەن خەڵک کاردانەوەی خرابی بەرامبەرتان هەبێت، ئەگیانا دەبێت چاوەڕوانی خرابتر بکرێت.


ماڵپەڕی KDPنرخی كارەبا بە سیستەمی نوێ بڵاو دەكاتەوە\nTUE, 15 OCT 2019 12:02 | KDP.info\nهەولێر-KDP.inf- بەڕێوەبەری گشتیی كۆنتڕۆڵی كارەبای هەرێم ڕایدەگەیەنێت، لە پێوەری زیرەكی كارەبادا، كە ئێستا بۆ هاووڵاتیان دەبەسترێت، رێگری لە سەرپێچیی كارەبا دەكرێت و بڕی كارەباكەش دیاریكراو دەبێت.\nئومێد ئەحمەد، بە ماڵپەڕی فەرمیی پارتی دیموكراتی كوردستانی ڕاگەیاند: "هاووڵاتی هیچ پارەیەك بە كومپانیا و حكوومەت نادات بۆ دانانی پێوەری زیرەكی كارەبا، كە ئێستا لە هەموو هەرێمی كوردستان دەبەسترێت، بەڵكوو حكوومەتی هەرێم خۆی 300 ملیۆن دۆلاری بۆ ئەم پڕۆژەیە تەرخان كردووە".\nناوبراو ئاماژەی بەوەش دا، نرخی كارەبا بە یەكە دەبێت و ئەگەر هاوبەشێك كەمتر لە 450 یەكەی بەكار هێنا لە مانگێكدا، ئەوە بۆ هەر یەكەیەك تەنها 15 دیناری لێ وەردەگێرێت، بەڵام ئەگەر بڕی خەرجیی كارەباكەی لە 450 یەكە زیاتر بوو تا 950 یەكە، ئەوە تا 450 یەكە 15 دیناری لێ وەردەگێرێت و لە 451 یەكەشەوە تا 950 یەكە، بڕی 20 دیناری لێ وەردەگێرێت.\nبەڕێوەبەری گشتیی كۆنتڕۆڵی كارەبای هەرێم ڕاشیگەیاند، لە كاتی كارپێكردنی سیستەمەكەدا، ئەمپێرەكانی پێدانی كارەبا بە ماڵان و شوێنە پیشەسازییەكان و بازرگانییەكان سنووردار دەكرێن بە گوێرەی بەرهەمی ئەو كاتی كارەبای هەرێم و سیستەمەكەش هیچ زیادەڕۆییەك لەسەر كەرتی كارەبا ناهێڵێت، چونكە لەسەر ستوونەكانە و لە ژێر كۆنتڕۆڵی هاوبەشاندا نییە.


ململانێی دیمۆكراتیه‌ت و دیكتاتۆریه‌ت\nله‌ئه‌نجامی ململانێی دیمۆكراتیه‌ت و دیكتاتۆریه‌تدا پۆپولیزم له‌دایك بوو، هه‌ر سه‌باره‌ت به‌م مه‌سه‌له‌یه له‌ماوه‌ی چوار ساڵی رابوردودا و تا ئیستا چوار كتێب له سه‌ر ململانێ و داكشانی دیمۆكراتیه‌ت وهه‌ڵكشانی دیكتاتۆریه‌ت وده‌ركه‌وتنی بزوتنه‌وه‌ی پۆپولیستی نوسراون، كه‌سه‌رجه‌میان ناونیشان وناوه‌ڕۆكه‌كانیان باس له پاشه‌كشه‌ی رۆژئاوا ده‌كه‌ن، كه وه‌كو لانكه‌ی دێمۆكراتیه‌ت وبنه‌ماكانی مافی مرۆڤ ناسراوه، باسی ماڵئاوایی راوێژكاری ئه‌ڵمانیا (ئه‌نگیلا مێركڵ) سه‌ركه‌وتنی سه‌رۆكی نوێی به‌رازیل ده‌كات، كه ٥٥% ده‌نگی ئه‌و وڵاته‌ی به‌ده‌ستهێناوه... ئه‌نگیلا مێركڵ وه‌كو سیاسه‌تمه‌دارێكی كۆنسه‌راتیڤ ودیمۆكراتیش پاش ١٣ ساڵ له‌سه‌ركه‌وتن وتێپه‌راندنی هه‌موو قه‌یرانه‌ئابوریه جیهانیه‌كان ئه‌ڵمانیا ده‌گه‌یه‌نێته كه‌ناری ئارام و پاشان ماڵئاوایی ده‌كات و رۆیشتنه‌كه‌ی ده‌بێته رێخۆشكه‌ری ده‌ركه‌وتنی به‌ره‌ی ناسیۆنالیسته پۆپولیسته‌كان وپركردنه‌وه‌ی شوینه‌كه‌ی كارێكی ئاسان نابێت... جا با بێنه سه‌ر ئه‌و كتێبانه‌ی ،كه له‌وباره‌یه‌وه نوسراون :\nیه‌كه‌م : یۆشكا فیشه‌ر سه‌رۆكی سه‌وزه‌كانی ئه‌ڵمانیا و وه‌زیری پێشوی ده‌ره‌وه‌ی ئه‌ڵمانیا كتێبه‌كه‌ی به‌ناونیشانی (Der abstieg des westens) كۆی لێكدانه‌وه‌كانی فیشه‌ر له روی ژیۆپۆلیتیكیه‌وه رون ده‌كاته‌وه وداكشانی رۆژئاوا ده‌گه‌ڕێنێته‌وه بۆ ململانێی نێوان چین وئه‌مه‌ریكا .\nدووه‌م : كتێبی دووه‌م له‌لایه‌ن مێژونوسی ئه‌ڵمانی (heinrich August winkler) له ژیرناونیشانی (Zerbricht der Westen) داروخانی رۆژئاوا... كتێبه‌كه باس له پاشه‌كشه‌ی مه‌سه‌له‌ی دێمۆكراتیه‌ت و پره‌نسیپه‌كانی دێمۆكراتیه‌ت وسه‌ره‌تاكانی ده‌وڵه‌تی دادپه‌وه‌ر و عه‌لمانیه‌ت و سیسته‌می په‌رله‌مانی ده‌كات به‌تایبه‌تی له چوار ساڵی رابوردوی وڵاتانی یه‌كێتی ئه‌وروپا ونه‌مانی رێكخراوه مه‌ده‌نیه‌كان وجیانه‌كردنه‌وه‌ی ده‌سه‌ڵاته‌كان به‌تایبه‌تی له ولاتانی ئه‌وروپای رۆهه‌ڵاتدا، كه هه‌ژموونی بزوتنه‌وه پۆپولیستیه‌كان له‌گه‌شه‌ی خێرادان . به‌تایبه‌تی له‌گه‌ڵه هاتنه‌سه‌ركاری دۆناڵد تره‌مپ و ده‌رچونی به‌ریتانیا له یه‌كێتی ئه‌وروپادا ته‌كانێكی گه‌وره‌ی دا به‌و بزوتنه‌وه رادیكالانه.\nسێ یه‌م: كتێبی سێ یه‌م هه‌ر سه‌باره‌ت به چۆكدا هاتنی ئه‌وروپا وه‌كو یه‌كه‌م لانكه‌ی دیمۆكراتیه‌ت ،نوسه‌رو رۆشنبیری ئه‌مریكی(Jonah Goldenberg) ده‌ڵێ رۆژئاوا واتا ئه‌وروپا ئینتیحار ده‌كا بلاوكردۆته‌وه، ئه‌م نوسه‌ره‌ش نوچدانی یه‌كێتی ئه‌وروپا ده‌گه‌ڕێنێته‌وه بۆ هه‌ڵكشانی هه‌ژمونی چین له روی بازرگانی و به‌رهه‌مهێنان و داگیركردنی بازاڕی جیهانیه‌وه.\nچواره‌م : كتێبی چواره‌م له‌لایه‌ن (كیشور ماهبوبانی) سیاسه‌تمه‌داری سه‌نگاپوری له ژیرناونیشانی ( Has the West lost it?-ئه‌وروپا دۆڕاندی) بڵاوكردۆته‌وه ، ئه‌ویش به‌هه‌مان جۆری بیركردنه‌وه‌ی نوسه‌ره‌كانی تر باس له‌هه‌ڵكشانی هه‌ژمونی مۆدێلی چین و داكشانی مۆدێلی دیمۆكراتی ئه‌وروپا ده‌كات...\nده‌ره‌نجام : كۆی بۆچونی نێو ئه‌م كتێبانه ده‌مانگێڕنه‌وه بۆ سه‌ر لیكدانه‌وه‌كانی (lan Bremmer) سه‌رۆكی سه‌نته‌ری ئۆڕاسیای ئه‌مریكی، كه ده‌ڵێ ئیتر سه‌ركردایه‌تی وڵاتانی جیهان ده‌كه‌وێته ده‌ستی سه‌ركرده خه‌راپه‌كاره‌كانه‌وه ونمونه‌ش له‌سه‌ر ده‌ركه‌وتنی بزوتنه‌وه پۆپولیسته‌كان ده‌هێنێته‌وه، كه هیچ رێزێك بۆ دێمۆكراتیه‌ت ومافه‌كانی مرۆڤ و دادپه‌روه‌ری كۆمه‌لایه‌تی و پرۆسه‌ی هه‌ڵبژاردن و سیسته‌می په‌ڕله‌مانی ناگرن ! ئه‌مه له‌كاتێكدا دێمۆكراتیه‌كه‌ی ئه‌وروپا و یه‌كێتی ئه‌وروپاش تا ئه‌و راده‌یه بێگه‌ر وبێ خه‌وش نیه ، به‌تایبه‌تی له‌م ساڵانه‌ی دواییدا یه‌كێتی ئه‌وروپا خۆی گرمۆڵه‌كردوه و وه‌كو پاشكۆیه‌كی لاوازی ئه‌مه‌ریكا ده‌رده‌كه‌وێ وكاریگه‌ریه‌كانی تا دێت كه‌مده‌بیته‌وه تا ئه‌و راده‌یه‌ی یه‌كێتی ئه‌وروپا خواستی یه‌كه‌می خۆی له رێگری له‌په‌نه‌هه‌نده‌ی رۆژهه‌لاتی و دونیای ئیسلام دا كۆكردۆته‌وه، له‌ولاشه‌وه چین خه‌ریكه هه‌مو ئه‌وروپاو ئه‌مه‌ریكاش له‌بواری بازرگانیدا بۆڕده‌دا.


گواستنەوەی 3 هاوڵاتی دەستبەسەرکراو لە مەریوانەوە بۆ ســنە - كۆمه‌ڵه‌ی مافی مرۆڤی کوردستان\nلەتیف عەبدی پێویستە خویی بۆ تێپەراندنی حوکمەکەی بە زیندان بناسێنێ\nخۆکوژی ژنێکی بیست ساڵ تەمەن لە سەقز\nبەسەرهاتی زیندانی هەواڵەکان\nگواستنەوەی 3 هاوڵاتی دەستبەسەرکراو لە مەریوانەوە بۆ ســنە\nهەینی30ی خەزەڵوەری2720ی کوردی، 3 هاوڵاتی بە ناوەکانی عەتا فەتاحی، هادی ڕەسایی و سەڵاح پوورکەیوان کە لە شاری مەریوان دەستبەسەر کرابوون بۆ یەکێک لە گرتووخانە ئەمنییەکانی حکوومەت لە شاری ســنە گوازرانەوە.\nبە گوێرەی هەواڵەکە، ئەم هاوڵاتیانە بە هاریکاری یەکێک لە حیزبە کوردییە ئوپوزیسیۆنەکانی حکوومەتی ئێران تاوانبار کراون.\nشیاوی باسە کە، هادی ڕەسایی و سەلاح پوورکەیوان ڕێکەوتی 21ی خەزەڵوەر و عەتا فەتاحی ڕێکەوتی 6ی خەزەڵوەر بە بێ نواندنی حوکمی قەزایی لە لایەن هێزە ئەمنی و ئیتلاعاتییەکانی کۆماری ئیسلامی ئێران دەستبەسەر کرابوون.\nبە پێی داتاکانی ناوەندی ئاماری کۆمەڵەی مافی مرۆڤی کوردستان لە سەرەتای ساڵی نوێی زاینییەوە تا ئێستە بە هەژماری ئەم حاڵەتەوە سەرجەم 232 هاوڵاتی ڕۆژهەڵاتی کوردســتان لە لایەن هێزە ئەمنییەکانی کۆماری ئیسلامی ئێرانەوە دەستبەسەر کراون.\n← مریوان؛ سێ هاوڵاتی دەسبەسەرکراو بە دانانی بارمتە ئازاد کران\nدەستبەسەری هاوڵاتییەک و ئازاد کردنی بە شێوەی کاتی →\n02.12.2020 02.12.2020 Kurdistan Human Rights Association


ئایا ئەركی ماڵەوە بەسوودە؟ ئەو پێنج پرسیارەی کە پێویستە هەموو مامۆستایەک لە خۆی بکات - Feropedia\nماڵەوە /پێشخستنى مامۆستا/ئایا ئەركی ماڵەوە بەسوودە؟ ئەو پێنج پرسیارەی کە پێویستە هەموو مامۆستایەک لە خۆی بکات\nمامۆستایان هەموو ڕۆژێک مامەڵە لەگەڵ ئەركی ماڵەوەدا دەكەن، بەڵام ئایا بەڕاستی دەزانیت چۆن ئەرکی ماڵەوە بەکاربهێنیت. ئەمانەی خوارەوە ئەو پێنج پرسیارەن کە پێویستە بزانیت لەبارەیانەوە.\nپرۆگرامی پەروەردەیی بابەتە باو و گرنگە ستانداردەکانی ویلایەتە یەکگرتووەکانی ئەمریکا داوا لە مامۆستایان دەکات كە ستانداردەکان بەرزبکەنەوە بە زیاتر قووڵبونەوە لە بابەتەکان. لە دەرئەنجامدا، ئاستی هەموو شتەکان بەرزکراونەتەوە، ئەرکی ماڵەوە و ناو پۆلیش بەدەر نین لەمە.\nبرازایەكم، کە لە پۆلی چوارەمە شەوانە بۆ ماوەی ٤٠-٥٠ خولەك ئەركی ماڵەوە ئەنجام دەدات، لەگەڵ خوێندنەوەی دەرەكی و پرۆژەی تر. ئەگەر پشووی سووكە ژەمێك، ئەو کاتەی کە تیایدا خوشکە بچوکەکەی سەرقاڵی دەکات، لەگەڵ ئەو مەودا هزرییە کورتخایەنەی کە قوتابییەکی پۆلی چوارەم هەیەتی بۆ سەرنجدان پێکەوە هەژمار بکەین، ماوەکە دەبێتە دووهێندە. زۆر هەوڵ دەدات و کۆشش دەكات، بەڵام زۆربەی شەوەکان سەری لێدەشێوێت، وورەی دەڕوات و نیگەران دەبێت.\nیەكێتی نەتەوەیی دایباب و مامۆستایان ( PTA) پێشنیاری ١٠-٢٠ خولەک لە ئەرکی ماڵەوە بۆ خوێندکارانی پۆلی یەک دەكات لە شەوێکدا، بەم شێوەیەش ماوەی ئەرکی ماڵەوەی هەر قۆناغێک ١٠ خولەکی لە قۆناغی پێش خۆی زیاتر دەبێت (واتە ٢٠ خولەک ئەرکی ماڵەوە بۆ پۆلی دووەم هەتا زیاددەکات و دەبێتە ١٢٠ خولەک ئەرکی ماڵەوە بۆ پۆلی دوانزەیەم) ئەگەر ئەم ڕێنماییانە جێبەجێ بكرێن، ئەوا قوتابی لە پۆلی یەکەوە هەتا پۆلی ١٢ ماوەی ١٣٧,١٦٠ خولەك بە سەردەبات لە ئەنجامدانی ئەركی ماڵەوەدا. كە دەكاتە ٢٢٨٦ كاتژمێر یان ٩٥ ڕۆژی ڕێك لە ئەرکی ماڵەوە.\nقوتابییانی ئامادەیی لە فینلەندا شەوانە بە دەگمەن زیاد لە نیو كاتژمێر بەسەردەبەن لە ئەنجامدانی ئەركی ماڵەوەدا. وڵاتەکە بەشێوەیەكی گشتی ڕێگە بۆ منداڵان خۆش دەکات كە بەركەوتنیان لەگەڵ چالاکی داهێنەرانەتردا هەبێت لە ماڵەوە. ئەمەش گرنگە چونكە نمرەی قوتابیەكانییان بە شێوەیەكی بەرچاو باشە لە تاقیكردنەوە نێودەوڵەتییەکاندا. زۆر خیزان و چالاکوانی بواری پەروەردە لە ئەمریكا شێوازی ئەنجامدانی کارە پەروەردەییەکانمان دەخەنە ژێر پرسیارەوە.\nكەواتە، ئایا ئێمە بە هەڵە ڕێنمایی كراوین بە پێدانی ئەم هەموو ئەركە؟ بۆ وەڵام دانەوەی ئەم پرسیارە، دەبێت هەنگاوێك بگەڕێینەوە دواوە و لە بەهای ئەركی ماڵەوە بکۆڵینەوە. ئایا دەبێت چەند ماوە جارێک ئەركی ماڵەوە بدرێت بە خوێندکار؟ هێڵی نێوان زۆر زۆر و زۆر كەم لە كوێدایە؟ ئەمانەی خوارەوە پێنج سەرنجن بۆ یارمەتیدانت لە هەڵبژاردنی ئەرکی ماڵەوە و هۆکاری هەڵبژاردنەکەشی.\n١. چەندێك كات پێویستە بۆ تەواو كردنی ئەرك؟ هیچ ڕێنماییەكی دڵنیاكەرەوە یان یاسایەکی ئاڵتونی نییە ئاماژە بەوە بکات کە پێویستە قوتابییان چەند كار لەسەر بابەتەكان بكەن، بەتایبەت لەبەرئەوەی کە ئەرکەکەنیان بە خێرایی جیاواز ئەنجام دەدەن. پێویستە ئەركی ماڵەوە ببێتە هۆی بەدەستهێنانی ئەنجامی باشتری فێربوون. بۆ بەدەستهێنانی ئەمە، دەبێت هەوسەنگی هەبێت لە نێوان لێهاتوویی و كاریگەریدا. چەندێك ئەركەكە پێویستی بە لێهاتوویی زیاتر بێت ئەوەندە بابەتی زیاتر دەخوێنرێت و خوێندکار زیاتر فێردەبێت لە ماوەی ساڵەکەدا.\nكێشە گەورەکە لێرەدایە: نابێت ئەوەی کە دەخوێنرێت ئەوەندە بە خێرایی بخوێنرێت کە نەتوانن زاڵبن بەسەریدا، نابێت ئەوەندەش دوور و درێژ بێت کە ببێتە هۆی بێزاری. لەو نێوەندەدا مەودایەکی گونجاو هەیە کە پێویستە هەمووان هەوڵی دۆزینەوەی بدەن.\n٢. ئایا هەموو قوتابییەكان ڕەچاو كراون؟ زۆرکات مامۆستایان گریمانەی كاتی پێویست بۆ تەواو كردنی ئەركێک بە پێی ئەو قوتابییانە دادەنێن کە ئاستیان مامناوەندە، ئەو قوتابییانەی كە ئاستیان نزمە دەكرێت دوو یا سێ هێندەی قوتابییەکانی دیکەیان پێویست بێت بۆ تەواوکردنی ئەرکێک. تەنها بیر لە فێرخوازە ئاست مامناوەندەکان مەکەرەوە، ڕەچاوی پێداویستییەکانی هەموو قوتابییەکان بکە.\n٣. ئایا دەکرێت ئەركی ماڵەوە پاڵنەر بێت بۆ سەركەوتن لە داهاتوودا؟ دەكرێت ئەرکی ماڵەوەی دوور و درێژتر بدرێت بە خوێندکار بەمەرجێک ئەركەكە بەسوود و مانادار بێت. هەر ئەرکێک متمانە دروست بكات و دەرگای سەرکەوتنی داهاتوویان بەڕوودا بکاتەوە بێگومان ماندوبوونی دەوێت. ئەركە شیاوەکان هانی فێرخوازان دەدەن بۆ بەشداریکردن لە چالاكییەکانی دواتردا وەك لە پەشیمانکردنەوەیان. دەبێت مامۆستایان سودەكانی ئەركی ماڵەوە و ناو پۆل باسبکەن بۆ ئەوەی قوتابییەكان بەپەرۆش بن بۆ بەدەستهێنانی ئەو سودانە. بەبێ باسکردنی سوود، یان ئاگابوون لە ئامانجی ئەركەكان، قوتابی ئەنجامدانی ئەرك بە هۆکارێکی خۆسەرقاڵکردن دەبینێت.\n٤. ئایا ئەركی ماڵەوە دەتوانێت بابەتەکان بخاتە چوارچێوەیەکەوە کە ئەرکی ناو پۆل لە توانایدا نەبێت؟ ئەركی ماڵەوە كاتێك كاریگەرە كە فێربوونی ناو پۆل بگوازرێتەوە دەرەوەی دیوارەکانی قوتابخانە. كاتێك قوتابییەكان فێری ڕووبەر دەكەیت، با ئەرکی ماڵەوەیان پێوانەکردنی ڕووبەری ڕەفەیەکی سەلاجەکەیان بێت بۆ ئەوەی بزانن پێویستە قەبارەی ئەو کێکە لاکێشەییە یەک قاتەی کە بۆ ئاهەنگی داهاتوویانی دەهێنن چەند بێت بۆ ئەوەی لەسەر ئەو ڕەفەیە جێگەی ببێتەوە. كاتێك فێری جۆرەكانی هەوریان دەكەیت، پێیان بڵێ بچنە باخچەی دواوەی ماڵەوەیان بۆ ئەوەی سەیریان بکەن و بیانناسنەوە. وا لە فێربوون بكە ئاوێتەی ژیانی رۆژانە ببێت، بەم شێوەیەش شایستەی ئەو كاتە دەبێت کە بەسەری دەبەن لە تەواوكردنیدا.\n٥. ئایا ئەرکی ماڵەوە یارمەتی قوتابییان دەدات کاتێک مامۆستاکەیان لەگەڵ نییە؟ قوتابییەكان دەتوانن کاتی پێویست بۆ جێبەجێکردنی ئەرکی ماڵەوە کەم بکەنەوە کاتێک زانییان ڕوو لە کوێبکەن بۆ دەستکەوتنی یارمەتی. لە کاتی ئەنجامدانی ئەركی ماڵەوەدا، بە هیچ شێوەیەک مامۆستایان لەوێ ئامادە نین. نابێت ئەركی ماڵەوە تەنها بۆ تاقیكردنەوەی تێگەیشتنی قوتابییەكان بێت بەڵكو پێویستە یارمەتی پێشکەش بە خوێندکاران بکات کاتێک کە پێویستیان بوو. پێویستە مامۆستایان بەستەری وانەی فێرکاری ئۆنلاین بۆ قوتابییەکان دابین بکەن، وەکو ئەكادیمیای خان، كە ڕێنمایی قوتابییەکان دەکات لە کاتێکدا نازانن چۆن ئەرکێک جێبەجێ بکەن.\nوەرگێڕ: ڕۆژ حیدر ڕەشید\nبابەتەكان هەموو ئاستەکان هەموو بابەتەكان\nپێشتر ووتنەوەی ئینگلیزی بە فێرخوازانی خاوەن پێداویستی پەروەردەیی تایبەت – ئەفسانەکان و ڕاستییەکان\nدواتر وانە ووتنەوەیەکی کاریگەر لە خوێندنی باڵادا


(پەتای وەرزی (ئینفلوێنزا • كۆمەڵەی قوتابیانی دەرمانسازی کوردستان - KPSA\nپەتای وەرزی چیە ؟\nپەتای وەرزی هەندێک جار پێی دەوترێ (ئینفلوێنزا) پەتایەکی درمی ساڵانەیە ، لە وەرزی سەرماو زستان بەهۆی ڤایرۆسێکه وە کەناوی ئینفلوێنزایە بڵاو ئەبێتەوە\nئەم پەتایە دەناسرێتەوە بە نیشانەکانی (تا ،کۆکە ،خوران یان ئازاری قوڕگ ، پەسیوی ئاو بەلووتدا هاتن ، ئازاری سەر ، ماندوویی)\nئایا پێویستە نەخۆش لەکاتی تووشبوون بە پەتای وەرزی ڕاستەوخۆ پەنا بباتە بەر بەکارهێنانی دەرمان ؟ لە چ کاتێک پێویستە دەرمان بەکار بهێنرێت ؟\nزۆربەی ئەوانە کە تووشی ئەم پەتایە دەبن نیشانەکانیان بە شێوەیەکی سوک تێدا دەردەکەوێ ، هەربۆیە پێویستیان بە بەکارهێنانی دەرمانی دژە ڤایرۆس نابێ تەنها ئەو دەرمانانە کە نیشانە بێزارکەرەکانی پەتای وەرزی لادەبەن وەک گیرانی لووت و تای بەرز و ئازاری قوڕگ بەکارئەهێننن تاوەکوو بەسەر پەتاکەدا زاڵ دەبن .\nبەڵام ئەگەر نیشانەکانی پەتایەکە توند بوون یاخود کەسانی نەخۆش بەتەمەن بوون و ئەگەری تووشبوونیان زۆربوو بە ئاڵۆزیەکانی پەتای وەرزی ئەوکات دەرمانی دژ بە ڤایرۆس بەکار ئەهێنرێ .\nدەرمانە دژەڤایرۆسەکان ئەگەر لە سەرەتاکانی پەتاکەوە بەکاربهێندرێن ماوەی نەخۆشیەکە کورت دەکەنەوە و نیشانەکانی نەخۆشیەکەش کەم دەکەنەوە ، ڕێ لە ئاڵۆزیە مەترسیدارەکانی پەتای وەرزی دەگرن وەک هەڵاوسانی سییەکان\nڕۆڵ و ئامۆژگاریەکانی دەرمانساز دەبێت چی بێ لە کاتی تووشبوونی نەخۆش بە پەتای وەرزی؟\nپێویستە کەسی نەخۆش پشوو بدا لە کارەکەی چەند ڕۆژێک لە ماڵ بمێنێتەوە بۆ ئەوەی ڕێ لە بڵاو بوونەی زێدەتری پەتاکە بگیرێ ، مانەوە لە ماڵ و پشودان و خواردنەوەی بڕێکی زۆر لە ئاو و خۆشاوی میوە تا ڕادەیەکی زۆر دەتوانێت یارمەتی پتر چالاک بوونی سیستەمی بەرگری کەسی نەخۆش بدات ئەمانەش بێگومان لەگەڵ بەکارهێنانی ئەو دەرمانانەی پزیشک یان دەرمانسازەکەی بۆی دیاریکردوون.\nدەکرێت هەموو ساڵێک کوتراوی (ڤاکسینی )تایبەتی ئەو ساڵە دژ بە ڤایرۆسەکە بەکار بهێنرێت بۆ خۆ پاراستن لە توشبوون بە پەتاکە.


ئاژانسی ده نگو باسی کوردستان: په‌رله‌مانی به‌ریتانیا پرسی به کۆمه‌ڵکوشتنی سه‌ده‌ها هه‌زار کوردى به فه‌رمی وه‌ک جینۆساید ناساند\nپه‌رله‌مانی به‌ریتانیا پرسی به کۆمه‌ڵکوشتنی سه‌ده‌ها هه‌زار کوردى به فه‌رمی وه‌ک جینۆساید ناساند\nپه‌رله‌مانی به‌ریتانیا به فه‌رمی پرسی به کۆمه‌ڵکوشتنی هه‌زاران کورد له‌سه‌ر ده‌ستی دیکتاتۆری پێشووی عێراق سه‌دام حوسه‌ینی به فه‌رمی وه‌ک جینۆساید ناساند. داوای له حکومه‌ته‌که‌شی کرد که هه‌مان هه‌نگاو بنێت.\nنێچیرڤان بارزانی، سه‌رۆک وه‌زیری حکومه‌تی هه‌رێمی کوردستانی عێراق، له لێدوانێکی دا که له ماڵپه‌ڕی فه‌رمی حکومه‌تی هه‌رێمدا بڵاو کراوه‌ته‌وه هه‌نگاوه‌که‌ی په‌رله‌مانی به‌ریتانی به هه‌نگاوێکی گرنگ و مایه‌ی خۆشحاڵی له قه‌ڵه‌مدا.\nزانیاری زیاتر له ڕاپۆرتی عومه‌ر فه‌رهادیدایه.\nڕاپۆرتی عومه‌ر فه‌رهادی\nله لایه‌ن ئاژانسی ده نگو باسی کوردستان ajansknews kl. ۱۲/۱۲/۱۳۹۱ ۱۱:۲۳:۰۰ قبل‌ازظهر


بورهان شێخ ره‌ئوف : گه‌واهی عه‌ره‌بێك بۆ كورد . – WTARIKURD\nئه‌وه‌ی پاش ئه‌و پێشه‌كیه كورته‌ی من ده‌یخوێننه‌وه له خواره‌وه وتارێكی نووسه‌ری عه‌ره‌ب به‌ڕێز عه‌دنان حسێن ـه كه له‌ڕۆژنامه‌ی ( المدی ) عێراقی بڵاوكراوه‌ته‌وه دواتر له وێبسایتی ( العربیه) شدا بڵاو كراوه‌ته‌وه . ئه‌مه یه‌كێكه له‌و ده‌نگه ڕه‌واو دلێر و هه‌قبێژانه‌ی كه به داخه‌وه كه‌من له جیهانی عه‌ره‌بیدا , له هه‌مان كاتیشدا له‌م كاته‌دا كه له كوردستاندا بزوتنه‌وه‌یه‌كی ڕاسیزم به لاوازی له تۆڕه كۆمه‌ڵایه‌تیه‌كاندا سه‌ری هه‌ڵدابوو ، دژ به ئاواره عه‌ره‌به‌كان له هه‌رێمی كوردستان به‌ڵام خۆشبه‌ختانه زوو دامركایه‌وه . چونكه گه‌لی كورد به لێبوورده‌یی و دڵفراوانی و به‌زه‌یی و پێكه‌وه ژیانی مه‌ده‌نیانه‌و هه‌ڵكردن له‌گه‌ڵ ئتنیكه جیاوازه‌كاندا ناسراوه به كرده‌وه‌ش هه‌روایه . بۆیه ئه‌و پشتیوانی و پشتگیری و هاوده‌نگیه نێو ده‌وڵه‌تیه گه‌وره‌یه‌ی لێده‌كرێت له‌كاتی ئێستادا له دۆزه‌كه‌ی دژ به چه‌ته‌كانی داعش وا له خواریشه‌وه ده‌قی ووتاری ناوبرا به‌زمانی شیرینی كوردی ده‌خه‌مه به‌ردیده‌ی خوێنه‌رانی خۆشه‌ویست بابه‌چاوی خۆیان ڕاستیه‌كان له زمانی نووسه‌رێكی عه‌ره‌به‌وه ببینن دڵنیام كه ئه‌همیه‌تێكی گرنگی هه‌یه :\nكێشه‌تان چیه له‌گه‌ڵ كوردا ؟؟؟\nئه‌وانه‌ی(1700) كه‌سی گه‌نج و بێ چه‌كیان له‌و ئه‌فسه‌رو سه‌ربازانه‌ی كه له سه‌ربازگه‌ی سپایكر هه‌ڵاتبوون و یان مابوونه‌وه كووشت عه‌ره‌ب بوون , ئه‌وانه‌ی (700) زیندانیان له زیندانی بادۆش كووشت دیسان عه‌ره‌ب بوون , ئیتر كێشه‌تان چیه له گه‌ڵ كورد؟\nهه‌روه‌ها هه‌موو ئه‌و سه‌ركرده سه‌ربازی و ئه‌منیانه‌ی كه له مووسڵ و سه‌ربازگه‌ی سپایكه‌رو به‌نداوی مووسڵ و زیندانی بادۆشیان ڕاده‌ستی داعش كرد عه‌ره‌ب بوون , ئیتر كێشه‌تان چیه له‌گه‌ڵ كورد؟\nئه‌وانه‌ی پێشوازییان له‌و سه‌ركرده سه‌ربازی و ئه‌منیانه كردو ، فه‌رشی سووریان بۆ ڕاخستن هیچ لێپرسینه‌وه‌یه‌كیان له‌گه‌ڵ نه‌كردن له‌سه‌ر تاوانی هه‌ڵهاتنیان عه‌ره‌ب بوون , ئیتر كێشه‌تان چیه له گه‌ڵ كورد؟؟\nئه‌وانه‌ی ده‌ستبه‌جێ سه‌ركرده‌و فه‌رمانده‌كانی پێشمه‌رگه‌و به‌رپرسه حزبیه‌كانی شنگالیان له‌كارخست و لێپرسینه‌وه و لێپێچینه‌وه‌یان له گه‌ڵكردن به‌رامبه‌ر به‌وه‌ی فه‌رمانی پاشه‌كشه‌یان به هێزه‌كانیان دابوو به‌ره‌نگاری داعش نه‌بنه‌وه ڕاده‌ستی دادگاكران بۆ ئه‌وه‌ی سزای عادیلانه‌ی خۆیان وه‌ربگرن , ئه‌وانه كورد بوون نه‌ك عه‌ره‌ب , ئیتر كێشه‌تان چیه له‌گه‌ڵ كورد؟\nئه‌وانه‌ی چوونه كه‌ركوكه‌وه له‌سه‌ر داخوازی حكومه‌تێك سه‌رۆكه‌كه‌ی عه‌ره‌ب بوو ، بۆ ئه‌وه‌ی بیپارێزن له ده‌ستی داعش ، كورد بوون . ئیتر كێشه‌تان چیه له‌گه‌ڵ كورد ؟؟\nئه‌وانه‌ی په‌نای زیاتر له یه‌ك ملێۆن ئاواره‌و كۆچبه‌ریان داوه له‌وناوچانه‌ی ، كه داعش ده‌ستیان به‌سه‌ردا گرتووه ، قه‌سابخانه‌ی خوێناوییان تێدا ئه‌نجام داوه كوردن . ئیتر كێشه‌تان چیه له گه‌ڵ كورد؟؟\nئه‌وانه‌ی ڕۆژانه ئۆتۆمبیل و ماتۆرۆسكیل و بۆمب ده‌ته‌قێننه‌وه و به‌چه‌كی بێده‌نگ و ده‌نگدار خه‌ڵك ده‌كوژن له به‌غداد و هه‌مووشاره‌كانی تری عێراق بۆ ساڵی دوازده‌هه‌م له‌سه‌ریه‌ك ئه‌وانه هه‌موو عه‌ره‌بن . ئیتر كێشه‌تان چیه له گەڵ كورد…؟؟؟؟\nباشه ئه‌وانه‌ی ئاگری شه‌ڕیان له‌گه‌ڵ ئێران هه‌ڵگیرساند و هه‌روه‌ها سنوری ده‌وڵه‌تی كوه‌یتیان به‌زاندو داگیریانكرد شه‌رێكی خوێناوی سه‌ختیان به‌رپاكرد ، ته‌ڕوو وشكیان پێكه‌وه سووتاند و له نێوان ئه‌و دوو جه‌نگه‌دا قه‌سابخانه‌كانی ئه‌نفال و گۆڕه به‌كۆمه‌ڵه‌كانیان له بیابه‌نه‌كاندا دژ به كورد ئه‌نجامداو دواتریش گۆڕی به كۆمه‌ڵیان بۆ عه‌ره‌بی شیعه هه‌ڵكه‌ند , ئه‌وانه‌ش دیسان عه‌ره‌ب بوون . ئیتر كێشه‌تان چیه له گه‌ڵ كورد؟؟؟\nهه‌موو ڕۆژێكی سه‌ربه‌زو بۆنه‌یه‌كی نیشتمانی و نه‌ته‌وه‌ییتان ، كورد ڕۆڵێكی تێیدا هه‌یه و . ئیتر كێشه‌تان چیه له گه‌ڵ كورد؟\nئه‌وانه‌ی رۆژگارێكی درێژ له‌سه‌رده‌می ڕژێمی دكتاتۆریدا باوه‌شیان بۆ تێكۆشه‌ره‌كانتان كرده‌وه ، شوێن و جێگه‌و ئاسایشیان بۆ دابینكردن و نانی ماڵیان له‌گه‌ڵدا به‌شكردن ، هه‌ندێك له سه‌ركرده‌و حزبه‌كانیشیان ئاماده‌كرد بۆ ئه‌وه‌ی ئێستا حوكمڕانی ووڵات بن و ، ده‌ست به‌سه‌ر هه‌موو جومگه‌كانی ده‌سته‌ڵاته‌وه بگرن به سامان و داهاته‌كه‌یشیه‌وه , ئه‌وانه كورد بوون . ئیتر كێشه‌تان چیه له‌گه‌ڵیان ؟؟\nئیتر ئه‌گه‌ر به هه‌ر هۆیه‌ك له هۆیه‌كان كێشه‌یه‌ك یان گرێیه‌كتان هه‌یه له‌گه‌ڵ مه‌سعود به‌رزانی یان جه‌لال تاڵه‌بانی یان فوئاد مه‌عسووم یان نێچیره‌ڤان به‌رزانی یان كۆسره‌ت ره‌سوڵ یان فازیل میرانی یان نه‌وشیروان موسته‌فا یان به‌رهه‌م ساڵه‌ح یان هۆشیار زێباری یان ئه‌وانی تریش ئه‌وه كاری خۆتانه‌و ، خۆشیانتان ناوێت ئه‌وه په‌یوه‌ندی به خۆتانه‌وه هه‌یه , چونكه هه‌تا پێغه‌مبه‌رانیش هه‌مووخه‌ڵكیان له‌گه‌ڵ كۆنه‌بووه‌ته‌وه , به‌ڵام كێشه‌تان له گه‌ڵ كورد چیه وه‌كو گه‌ل و نه‌ته‌وه ؟ ، كه‌وا هه‌موو جیهانی میدیاو تۆڕه كۆمه‌ڵایه‌تیه‌كانتان بارگاوی و ده‌رزیئاژن كردوه به‌ڕق و كینه‌وه بوغزو دوژمنایه‌تی نه‌ته‌وایه‌تی ؟؟\nتا ئێره وتاره‌كه‌ی عه‌دنان حسین ته‌واوبوو منیش ده‌ڵێم ده‌ست و ده‌م خۆش عه‌دنان حوسه‌ین ئه‌م ووشانه گه‌وره‌ترین مه‌دالیان له‌یه‌خه‌ی مێژووی خوێناوی برایه‌تی كوردو عه‌ره‌ب ده‌درێن , ده‌بێت ئه‌و ڕاستیه‌ش له‌به‌رچاوبگرین ئه‌گه‌ر عه‌لی كیمیاوی و تاریق ڕه‌مه‌زان و چه‌ته‌كانی داعش كورد ئه‌نفال و قڕ ده‌كه‌ن ئه‌وا ماڵێكی ده‌وارنیشنی عه‌ره‌ب مناڵێكی ئه‌نفالكراوی كورد له نزیك گۆڕه به كۆمه‌ڵه‌كانه‌وه ڕزگار ده‌كه‌ن به ناوی ته‌یموره‌وه له‌هه‌مان كاتدا ئه‌و فڕۆكه‌وانه عه‌ره‌به‌ی یارمه‌تی بۆ چیای شه‌نگال ده‌گواسته‌وه گیانی به‌ختكرد , له كۆتاییدا كه‌من ئه‌و نووسه‌ره عه‌ره‌بانه‌ی له په‌نجه‌كانی ده‌ست تێپه‌ڕناكه‌ن كه‌باس له كوردو كێشه ڕه‌واكه‌ی ده‌كه‌ن وه‌كو خوالێخۆشبوو محمه‌د مهدی جه‌واهیری و عه‌دنان حسه‌ین و مه‌حمود ده‌روێش و مونزر فه‌زڵ .


گرنگترین دۆزینه‌وه زانستییه‌كانى 10 ساڵى رابوردوو\nهەواڵ / زانست :: 12/05/2019 :: 346 جار بینراوە\nمرۆڤ توانیویه‌تى له هه‌موو بواره‌كانى زانستدا به هه‌نگاوى گه‌وره به‌ره‌وپێشه‌وه بڕوات و له‌م 10 ساڵه‌ى دواییدا چه‌ندین دۆزینه‌وه‌ى مه‌زنى تۆماركردووه. بۆ نموونه:\n1- پرۆگرامكردنه‌وه‌ى خانه سه‌ره‌تاییه‌كان\nخانه ریشه‌ییه‌كان یان خانه سه‌ره‌تاییه‌كان له ساڵى 1981دا دۆزرانه‌وه و ساڵى 2006 توانرا 4 جینى دیاریكراو زیاد بكرێن بۆ ئه‌و خانه‌یه كه له ئاكامدا و له ماوه‌ى دوو بۆ سێ هه‌فته‌دا ئه‌و خانه سه‌ره‌تاییانه بوون به خانه‌ى ئاسایى وه‌ك هه‌موو خانه‌یه‌كى ترى ناو جه‌سته‌مان.\n2- دۆزینه‌وه‌ى گه‌وره‌ترین كونى ره‌ش له بۆشایى ئاسماندا\nكه 1.6 ملیار ساڵ پێش ته‌قینه‌وه گه‌وره‌كه دروست بووه و ماوه‌ى 40 ملیار ساڵى تیشكى له زه‌وییه‌وه دووره.\n3- ده‌ستكاریكردنى یادگه\nئه‌م دۆزینه‌وه‌یه ده‌رگاى كردووه‌ته‌وه به‌ڕووى چاره‌سه‌ركردنى ئه‌و كه‌سانه‌ى كه زه‌برى سۆزدارییان به‌ركه‌وتووه یان تووشى خه‌مۆكى و باره ناهه‌مواره‌كانى ترى ده‌روونى بوونه‌ته‌وه ئه‌میش له‌ڕێى سڕینه‌وه‌ى رووداوه ناخۆشه‌كان له بیره‌وه‌رییاندا.\n4- چپسى كۆمپیوته‌رى هاوشێوه‌ى مێشكى مرۆڤ\nساڵى 2014 كۆمپانیاى (ئاى بى ئێم) ئه‌م جۆره چپسه‌ى نمایش كرد كه رێك وه‌كو مێشكى مرۆڤ وایه و ده‌توانرێت به‌پێى پێویست پڕۆگرام بكرێت.\n5- سه‌رده‌مى هه‌ژموونى رۆبۆته‌كان\nزانست توانیویه‌تى رۆبۆتى بچكۆله بخاته ناو رێڕه‌وى خوێنه‌وه بۆ به‌رهه‌ڵستیكردنى چه‌ندین نه‌خۆشى، هه‌روه‌ها رۆبۆتى واش دروست كراوه كه ئه‌ركه زه‌حمه‌ته‌كانى مرۆڤ ئه‌نجام ده‌ده‌ن.\n6- مادده تاریكه‌كه\nكه هه‌ندێك جار پێى ده‌گوترێت مادده ره‌شه‌كه و پسپۆڕانى فیزیاى گه‌ردوونى ده‌ڵێن ئه‌مه جۆره مادده‌یه‌كه نه تیشك هه‌ڵده‌مژێت و نه تیشك ده‌داته‌وه.\n7- ژیانى سه‌ر مه‌ریخ\nساڵى 2015 ئاژانسى ناسا رایگه‌یاند كه ئاوى له‌سه‌ر هه‌ساره‌ى مه‌ریخ دۆزیوه‌ته‌وه كه ئه‌مه‌ش ده‌یسه‌لمێنێت ژیانى تێدایه، ئه‌گه‌رچى ئێمه‌ى مرۆڤ نه‌توانین له‌سه‌ر مه‌ریخ بژین به‌ڵام ده‌توانرێت سوود له سه‌رچاوه‌كانى ئه‌و هه‌ساره‌یه وه‌ربگیرێت.\n8- به‌كارهێنانه‌وه‌ى مووشه‌كه‌كان\nكۆمپانیاى ئیلون ماسك توانى موشه‌كه‌كان نۆژه‌ن بكاته‌وه و سووته‌مه‌نییان بۆ دابین بكات و سه‌رله‌نوێ به‌كاریان بهێنێته‌وه له‌برى ئه‌وه‌ى فڕێ بدرێنه ئۆقیانووسى ئارامه‌وه.\n9- شه‌پۆله‌كانى راكێشان\nبریتین له‌و له‌رینه‌وانه‌ى ناو پێكهاته‌ى شوێنكات (Spacetime) كه به خێرایى تیشكى خۆر ده‌ڕۆن. ئه‌م شه‌پۆلانه ساڵى 2016 دۆزرانه‌وه و سه‌لماندیان كه تیۆرییه رێژه‌ییه‌كه‌ى ئه‌نیشتاین راسته.\n10 - ترابیست-1\nبریتییه له‌و كۆمه‌ڵه هه‌سارانه‌ى كه نزیكه‌ى 39 ساڵى تیشكى له كۆمه‌ڵه‌ى خۆره‌وه دوورن. له مانگى شوباتى 2017دا كۆمه‌ڵه هه‌ساره‌یه‌ك ده‌ركه‌وت كه 7 هه‌ساره‌ى زه‌مینى له‌خۆده‌گرێت و تائێستا هیچ كۆمه‌ڵه‌یه‌كى وا نه‌دۆزراوه‌ته‌وه كه ئه‌و ژماره زۆره هه‌ساره زه‌مینییه‌ى هه‌بێت.


باره‌گاى بارزانى سه‌ره‌خۆشى له خانه‌واده‌ى خوالێخۆشبوو ئالان محێدین ره‌حیم و خانه‌واده‌ى خوالێخۆشبوو عه‌لی شورکه ده‌كات\nWED, 12 AUG 2020 20:15 Erbil, GMT +3\nFRI, 6 DEC 2019 18:48 | KDP.info\nبه‌رێزان، له خانه‌واده‌ی خوالێخۆشبوو ئالان محێدین ره‌حیم\nبه‌دڵگرانیه‌کی زۆره‌وه هه‌واڵی کۆچی دوایی (ئالان)ی کوڕی شه‌هیدی سه‌رکرده(محێدین ره‌حیم)مان پێگه‌یشت.\nهاوبه‌شی خه‌متانین و سه‌ره‌خۆشی ئاڕاسته‌ی ماڵباته به‌ڕێزه‌که‌تان و خزم و دۆست و ئاشنایانتان ده‌که‌ین.\nخودای گه‌وره ئارامی و دڵنه‌وایی به هه‌موو لایه‌کتان ببه‌خشێت و خوالێخۆشبوو به‌ر ره‌حمه‌تی خۆی بخات و به به‌هه‌شتی شاد بکات.\nبه‌ڕێزان، له خانه‌واده‌ى خوالێخۆشبوو عه‌لی شورکه\nبه‌دڵگرانیه‌کی زۆره‌وه هه‌واڵی کۆچی دوایی پێشمه‌رگه‌ی شۆڕشی ئه‌یلوول و گوڵان (عه‌لی حه‌سه‌ن مه‌لا محه‌مه‌د) ناسراو به (عه‌لی شورکه)مان پێگه‌یشت.\nهاوخه‌می خۆمان به خانه‌واده به‌ڕێز و تێکۆشه‌ره‌که‌تان راده‌گه‌نین و سه‌رخۆشی ئاڕاسته‌ی ئێوه و خزم و دۆست و ئاشنایانتان ده‌که‌ین.\nخودای گه‌وره ئارامی و دڵنه‌وایی ببه‌خشێت به هه‌موو لایه‌ک و خوالێخۆشبوو به‌ر ره‌حمه‌تی خۆی بخات و به به‌هه‌شتی شاد بکات.


جهاد نکاح دروغ پردازی رسانه ها بیش نبود\nخانه»سياسي اجتماعي»جهاد نکاح دروغ پردازی رسانه ها بیش نبود\n۹۲/۱۲/۲۰آخرین به روز رسانی: ۹۲/۱۲/۲۰\n۱ 1,262 خواندن این مطلب 3 دقیقه زمان میبرد\nجهاد نکاح جهاد نکاح در سوریه حقیقت جهاد نکاح حکم جهاد نکاح فتوای جهاد نکاح\n۹۴/۱۰/۰۳ در ۱:۲۹ قبل از ظهر\nزۆر سپاس بە ڕاستی هەڤالێکی خۆش بو کە ئەم شتە پیسە ڕۆینەداوە.\nپاسخ دادن معادله امنیتی الزامی است . * × 5 = سی


پوختەیەک لە ژیاننامەی (محەمەدی میهری) هەورامانی، ناسراو بە (برهان ئیسلام) (۱۸۸۹-۱۹٥۷ز). – History Of Kurd\nHome / ناوداران / پوختەیەک لە ژیاننامەی (محەمەدی میهری) هەورامانی، ناسراو بە (برهان ئیسلام) (۱۸۸۹-۱۹٥۷ز).\nزريان احمد 2018-04-15\tناوداران لێدوان نووسین ناچالاککراوە لە پوختەیەک لە ژیاننامەی (محەمەدی میهری) هەورامانی، ناسراو بە (برهان ئیسلام) (۱۸۸۹-۱۹٥۷ز). 3,187 Views\nمەحمد میهری هەورامانی دشەیی، ناسراو بە\n(برهان ئیسلام)، زانا و یاساناس و رۆژنامەنووس و بیرمەند و خەباتگێرێکی گەورەیە، کە لە زێدی خۆیەوە – لە رۆژهەڵاتی هەورامانەوە – هاتۆتە شاری سلێمانی و لەوێوە گەیشتۆتە شاری ئەستەمبۆڵ.\nبە داخەوە تا ئێستا هیچ بابەتێکی شایەنی لەسەر نەنوسراوە،(۱) بەڵام لە دەیان وتار و لێکۆڵینەوەی تورکیدا، باسی کارێزمایی و گەورەیی ئەم پیاوە و بنەماڵەکەی کراوە، تەنانەت وتارێکی تورکیم دۆزیەوە، کە وێنەی میهری و بنەماڵەکەی داناوە داناوە و لە ژێریدا نووسەر ئەو ناونیشانەی بۆ وتارەکەی داناوە: (هەرکەس ئەم بنەماڵەیە نەناسێت، ئەم وڵاتە ناناسێت).\nبنەماڵەی میهری و زێد و هاتنە دونیای:\nمحمد میهری، کە لە ناوەندە روناکبیرەکانی تورکیادا بە (محمد میهران)یش ناسراوە، لە بنەماڵەی مەلایانی گوندی (دشە)ی هەورامانی خۆرهەڵاتە، کوری عەلامە ملا عەبدوڵای موفتی (دشەیی)، موفتی شاری سنە، کوری ملا محمودی موفتی، کوری ملا محمد، کوری ملا ئەحمەدی گەورەیە، لە بنەماڵەی ناسراوەکەی موفتیزادەکانە.\nساڵی ۱۳۰٦ک/۱۸۸۹ز لە گوندی دشەی سەر بە قەزای (پاوە)ی خۆرهەڵاتی هەورامان، لە دایک بووە.\nدایکی میهری کچی (سەید شەهابەدینی تاڵشی)یە.\nمیهری چوار برای تری هەبوون، بە ناوەکانی: محمد\nسدیقی موفتی زادە، ملا خالدی موفتی، ملا محمودی موفتی، ملا محمد رەشیدی ناسراو بە (خالدی)، کە لە لوبنان ژیاوە کەسایەتیەکی ناسراوی وڵاتی شامە، هەروەها کەسایەتی ناسراو عەللامە کاک ئەحمەدی موفتیزادە، دەبێتە ئامۆزای میهری.\nهەموو ئەوانەی ناوبران کەسایەتی زانستی و کۆمەڵایەتی خۆیان هەبووە و کەسانی هەڵکەوتوو بوون و خزمەتی نمونەییان پێشکەش بە ئایین و زانست و خاک و خەڵکی کوردستان کردووە.\nمیهری سەرەتا لە گوندی زێدی خۆی، لە (دشە)ی نزیک شاری (پاوە)ی هەورامان، لای ملا عەبدوڵای باوکی، خوێندوویەتی، پاشان باوکی چۆتە شاری سنە و محمدیش لەوێ خوێندنی تەواوکردووە و ئیجازەی زانستی مەلایەتی وەرگرتووە و لە قوتابخانەیەکی شاری سنە بۆ ماوەیەکی کەم بۆتە مامۆستا و وانەی بە فەقێیان گوتووە.\nلە پەراوێزی کتێبی (إشارات الإعجاز)ی مامۆستا سەعید نورسیدا، (حەمزە موکسی و محمد شەفیق ئەرواسی و محمد میهری) بە واژۆی هەرسێکیان نوسیویانە: مامۆستا نورسی لە کاتی وانە گووتنەوەدا چەندین جار ئاگاداری کردین کە ڕووداوێک وەک بوومەلەرزەیەکی گەورە ڕوودەدات، مەبەستی جەنگی جیهانی بوو، کە بەو جۆرە ئەو باسی ئەکرد، روویدا. بە پێی ئەم قسەیە دەبێت پێش هاوینی ۱۹۱٤ سەعید نورسی ئەو قسەی کردبێت، کەوابێ میهری پێش هاوینی ۱۹۱٤ لە تورکیا بووە.\nهەروەها سەرچاوە تورکیەکان ئەوە دووپات ئەکەنەوە کە محمد میهری یەکێک بووە لە دامەزرێنەرانی (جەمعیەتی هێڤی تەڵەبەی کورد) کە لە تەمموزی ۱۹۱۲ لە ئەستەمبۆڵ دامەزراوە. جا ئەگەر وابێت، کەواتە میهری لە تەمەنی ۱٥ ساڵیدا لەوێ بووە. جا ئەگەر ئەوەشمان بەلاوە دوور بێت و ۱٥ ساڵ بە تەمەنێکی کەم بزانین بۆ ئەو سەفەرە و ئەو چالاکیانە، ئەوە دەبێت گومان بخەینە سەر ساڵی لە دایک بوونی کە تێکرای سەرچاوەکان بە ۱۸۸۹ دایانناوە!.\nهۆی بەجێهێشتنی شاری سنە:\nسەبارەت بە جێهشتنی شاری سنە و چوونی ملا محمدی میهری بەرەو باشووری کوردستان و دواتر تورکیا، قسەی زۆر کراوە. لە هەندێک گێرانەوەدا وتراوە گوایە لەو سەردەمەدا کە ئەو لە سنە بووە، چەند بنەماڵەیەکی دەوروبەری سنە شەڕ و ناکۆکی کەوتۆتە نێوانیان، ملا محمد لە گۆترە تێوەگڵاوە و برینداریش بووە، بۆیە دواتر شاری سنەی بە جێهێشتووە و بە پێی بیرەوەریەکانی مامۆستا ملا عبدالکەریمی موەدەریس بۆ ماوەیەک لە دەوروبەری ساڵی ۱۹۰۷دا چۆتە گوندی (بالک)ی نزیک شاری مەریوان و لای مامۆستا محمدی کوری حاجی شێخ قادری ڕەشەدێ- کە لەو کاتەدا مودەریسی حوجرەی بالک بووە- هەندێک لە زانستەکانی خوێندووە.\nبەڵام بابا شێخ مردۆخ ڕۆحانی، پێی وایە کە حەز و خۆزگەکانی محمد میهری بە شاری سنە تێر نەبوون، بۆیە حەزی کردووە بەرە و عێراق بچێ و شار و خوێندنگە گەورەکان ببینێت، بەڵام پاش چەندین جار باسکردنی بابەتەکە، (ملا عبداللە)ی باوکی رازی نەبووە، بۆیە بێ پرسی باوکی سنەی بەجێ هێشت و بەرەو باشووری کوردستان رۆیشتووە.\nسەرچاوە تورکیەکان باس لەوە دەکەن کە لەگەڵ باپیری دەمەقاڵیەکیان بووە و سەرەنجام تۆراوە و سنەی بە جێهێشتووە ماوەیەک لە دەوروبەری سلێمانی بووە و دواتر لەرێی ناوچەی (ئەرزەرۆم) و (قارس)ەوە چۆتە ئەستەمبۆڵ.\nمن پێم وایە ئەو دەمەقاڵیەی میهری و بنەماڵەکەی هەر لەسەر هەوڵی دوورکەوتنەوەی بووە، دیارە بنەماڵەکەی ڕازی نەبوون و ئەویش پێداگری کردووە و بە ناڕەزایی ئەو دوا سەفەرەی کردووە، کە سەفەری نەگەرانەوە و جێگیربوونی یەکجاری بووە لە شاری ئەستەمبۆڵ.\nدەربارەی مانەوەی محمد لە گوندی (بالک)، مامۆستا ملا عبدالکەریم دەڵێت: محمد بورهانەدین (میهری)، کوڕی مەرحوم ملا عەبدوڵا\nدشەی موفتی شاری سنە، واردی بالک بوو، پاش ماوەیێ لەوێ دەرچوو و رۆیشت بەرەو سلێمانی و لەوێوە رۆیشت بۆ ئەستەمبۆڵ لەوێ دەوامی کردبوو تا نیهایەت.\nپاش گوندی (بالک)ی مەریوان دەچێتە مەدرەسە گەورەکەی شارۆچکەی (بیارە)ی خۆرئاوای هەورامان لە باشووری کوردستان.(۲) پاش ماوەیەک لە (بیارە)وە گەڕاوەتەوە شاری سەردەشت، دواتر لە شاری هەولێر گیرساوەتەوە لای مامۆستا ملا ئەبوبەکر، ناسراو بە (ملای گچکە)، خوێندنی تەواو کردووە و بروانامەی زانستی وەرگرتووە و وەک ملا بۆ ماوەیەکی کەم گەڕاوەتەوە بۆ گوندی (دشە)ی زێدی خۆی لە هەورامان.\nکۆچی ساڵەی میهری بەرەو ئەستەمبۆڵ:\nوادیارە دەفری سیاسی و کۆمەڵایەتی و زانستی ناوچە سنوردارەکەی هەورامان، جێی ملا محمدی میهری زیرەک و هەڵکەوتووی تێدا نەبۆتەوە بۆیە ملی وڵاتانی عێراق و تورکیای گرتۆتە بەرو بەپێی قسەی (محمد موفتی زادە)ی برای، سەرەتا “چۆتە (رەواندز) و پێش جەنگی جیهانی یەکەم، شێخ عبدوالقادر گەیلانیزادە، لە رەواندزەوە لەگەڵ خۆی بردوویەتی بۆ ئەستەمبۆڵ.\nسەرەتا چۆتە باکوری کوردستان، لە شاری (قارس)، دواتر (ئەرزرۆم) پاشان لە ئەستەمبۆڵ ماوەتەوە و ژیانی بەسەر بردووه”(۳) زیاتر لە چل ساڵی تەمەنی لە ئەستەمبۆڵ تەواو کردووە.\nمیهری لە ئەستەمبۆڵ بۆتە هاورێی کەسایەتیە ناسراو و چالاکە کوردەکانی نیشتەجێی ئەو کاتەی ئەستەمبۆڵ، لەوانە زانای گەورە (سەعید نورسی)، (خەلیل خەیاڵی)، (حەمزە موکسی)، (ئەحمەد رامیز)، (ئیسماعیل حەقی بابان زادە) کە وەزیری مەعاریف بووە، بۆیە بەهۆی ئەوەوە (میهری)، لە کۆلێژی حقوق وەرگیراوە بە کالۆریۆسی لە حقوق تەواو کردووە و دواتر لە ئەستەمبۆڵ بۆتە پارێزەر.\nبە پێی هەندێک سەرچاوە لە ئەستەمبۆڵ لە مەدرەسەی پسپۆری تەفسیر و حەدیسدا، بەناوی (مدرسە المتخصصین) پاش تاقیکردنەوە وەرگیراوە و بەپلەی یەکەم دەرچووە و بڕوانامەی پسپۆریی ئەوێی وەرگرتووە هەر لەو مەدرەسەیە وەکو مامۆستا وەرگیراوە و تا هەڵوەشانی عوسمانی تێیدا دەرسی گوتووەتەوە. بە شوێن ئەوەدا و لەگەڵ دامەزراندنی دەوڵەتی تورکیادا، بووە بە بریکاری وەزارەتی دادی حکومەتی تورکیا.(٤)\nهەروەها ماوەیەک ئەندامی دەستەی مامۆستایانی کۆلێژی شەریعە (ئیلاهیات) بووە.(٥)\nهاوسەرگرتن و خێزانی محەمەدی میهری:\nمحمد میهری لە ساڵی ۱۹۲۰ ژنێکی داغستانی هێناوە، بەناوی (شازیە خانم)، که نەوەی خەباتگێری گەورە و ناسراوی داغستان موجاهید (شێخ شامل)ی داغستانی بووە. سێ کچ و دوو کوری لێ بووە، کورەکانی: صلاح الدین هێلاڤ، ساڵی ۱۹۲۸ لە دایک بووە و ساڵی ۲۰۰٥ لە ئەستەمبۆڵ کۆچی دوایی کردووە، ناوبراو زانکۆی (سۆربۆن)ی تەواو کردووە نووسەر و وەرگێرێکی ناسراوی وڵاتی تورکیایە و چەندین کتێب و بڵاوکراوەی لەسەر فیکر و فەلسەفە چاپکراون. کوری دووەمی ناوی (نجم الدین هێلاڤە)،\nئەویش نووسەر و لێکۆڵەر و بووە و ساڵی ۲۰۰۰ کۆچی دوایی کردووە، هەروەها سێ کچیشی لەو هاوسەرەی هەبووە، بە ناوەکانی: لەیلا، سمیلا و سهیلا، کە هەموویان لە ئەستەمبۆڵ ژیاون.\nخەبات و کارە گرنگی و بەرچاوەکانی میهری:\nبە پێی بەرهەم چالاکیەکانی، دەردەکەوێت کە مەلا محمدی میهری، کەسایەتیەکی زۆر هەڵکەوتوو بووە،\nبۆیە لە یەک کاتدا پەروەرشیار، شاعیر، مەحامی، زانا، رۆژنامە نووس، نووسەر و زمانزان بووە.\nئەو سەرچاوانەی باس لە چالاکی کوردان لە سەردەمی مەشروتە و دوای مەشروتەی تورکیا دەکەن، محەمەدی میهری لە پێشەنگی ئەو ژمارە بیرمەند و روناکبیرانە دادەنێن کە لە ڕێکخراو و ڕۆژنامە و ناوەندە جۆراوجۆرەکاندا چالاکیی هەبووە. مالمیسانژ دەڵێت ” ملا محمدی میهری لە سەرەتاکانی سەدەی بیستەمەوە لە جوڵانەوەی نەتەوەیی کورددا بەشدار بووە. بۆیە لە یەکەم وەجبەدا بۆتە یەکێک لە ئەندامانی دامەزرێنەری چالاکی (جڤاتا هێڤێ فەقێی کوردان)، کۆمەڵەی هیوای فەقێی کوردان و (کۆمەڵەی تەعالی کوردستان). لەسەرێکی ترەوە، لەبەر لێوەشایی، لە کۆشکەکانی سەڵتەنەتی عوسمانیدا، ماوەیەک وانەی بە سوڵتانەکان گوتووە. هەروەها لە تۆمارەکەیدا نوسراوە: شاگردی ئەحمەد رامیز، مامۆستای مزگەوتی فاتح بووە. کە ئەمە ئاماژەیە بە سەرەتای دامەزراندی میهری لە شاری ئەستەمبۆڵدا، لە ساڵانی ۱۹۱٥ بۆ ۱۹۱۸.\n(ئیسماعیل گوێڵداش) دەربارەی رۆڵ و چالاکیی محمدی میهری دەڵێت: “محمد میهری بیرمەندێکی گەورەی کورد و بە ئەسڵ خەڵکی کوردستانی ئێرانە، لە ئەندامە چالاکەکانی جەمعیەتی هێڤیە، کە لە ساڵی ۱۹۱۲ لە ئەستەمبۆڵ دامەزراوە. دواتر لە کۆشکەکاندا وانەی گشتی بە سوڵتانەکان وتووە.(٦)\nهەروەها دەربارەی دەورەی میهری و هاوەڵانی لە کۆمەڵەی (تەعالی کوردستان) دەڵێت: پارێزەر محمد ئاختی، فەوزی ئەفەندی زادە، محمد ئەفەندی میهری، کاتبی زادە جەمیل بەگ و لیجەلی عەلی ئەفەندی، پێکەوە وەک دەستەی پروپاگەندە، کاریان دەکرد و ئەرکەکانی خۆیان بە شێوەیەکی گونجاو جێ بەجێ دەکرد. گەنجە وڵاتپارێزەکانی لایەنگری (جەمعیەتی تەعالی کوردستان) بەهەرجۆر دەیانویست زمانەکەیان پێش بخەن و خەڵک رابهێنن\nتا بەکوردی بخوێننەوە و بنوسن و ئەمەشیان کردبووە ئامانجی خۆیان.\nنجم الدین ملاش دەڵێت: “محمدی میهری، هەمیشە بیر و هۆشی لای نیشتمان و نەتەوەکەی بووە، ئاواتی سەربەرزی و ئازادی کوردستان بووە زۆر بە ئاواتەوە بووە هەلی بۆ هەڵبکەوێ و بەئازادی بگەرێتەوە بۆ کوردستان و لە نێو نەتەوەکیدا بژی(۷).\nمحمد میهری لەبەر توانای زانستی و زمانەوانی، کراوە بە خاوەن ئیمتیازی گۆڤاری (کوردستان) زمانحاڵی (کۆمەڵەی تەعالی کوردستان)، کە لە ئەستەمبۆڵ چاپکراوە. ئەم گۆڤارە: گۆڤارێکی هەفتانەی سیاسی، کۆمەڵایەتی، ئەدەبی و زانستی بووە، (۳۷) ژمارەی ێ دەرچووە، یەکەم ژمارەی لە ۲٥/ربیع الاول/۱۳۳۷ک-۱۹۱۷ز، دەرچووە، پاش دەرچوونی ژمارەی ۳۷، لەلایەن کەمالیستەکانەوە لە ۷/رجب/۱۳۳۸ک-۱۹۱۸ز داخراوە، بە زمانەکانی کوردی، عەرەبی، فارسی، تورکی و فەرەنسی، بابەتی بڵاوکردۆتەوە. محمد صدیق مفتی زادە، برای محمد میهری دەڵێت: لە سەرەتای دەستپێکردنی جەنگی دووەمی جیهانیدا، کە سیاسەتی فەرمانرەوای تورکیا گۆراو نامەنوسینی کوردەکانی ئەوێ بۆ وڵاتانی دەرەوە ئازاد کرا، کاکە محمد میهری بەگ، بۆ یەکەم جار بە کوردی نامەی بۆ نوسیم و لە نامەکەیا زۆر هەڵی نابووم کە لە خزمەتکردن بە زمان و ئەدەبی کوردی، لەهەر هەل و مەرجێکدا، کۆتایی نەکەم.(۸)\nمحمدی میهری، لە نوسین و بڵاوکراوەکانیدا، لەبەر دۆخی سیاسی و ئەمنی جۆراوجۆر کە تێی کەوتووە، بە چەندین نازناو و ناوی خوازراو، بابەتی نووسیوە، لەوانە: میهری، کاکە حەمە، عیرفان، هێلاڤ، م.م، داوەر ئەردەڵانی، زەهاوی زادە و م. میهری.\nساڵی ۱۹٥٤ لە ئەستەمبۆڵەوە نامەیەکی دەست خۆشی بۆ مامۆستا (عەلائەدین سەجادی) ناردووە، لەسەر کتێبی (مێژووی ئەدەبی کوردی)، میهری بەم جۆرە واژۆی نامەکەی خۆی کردووە” له مەحامی و مودەریسانی ئەستەمبۆڵ، محمدی میهری، کوری مرحوم ملا عبداللەی دشەیی، لە ۱۹٥٤/۹/۱.(۹)\nمیهری وەک کوردێکی پەیامدار و خاوەن هەڵوێست، یەکێکە لەو کوردانەی دانیشتووی ئەستەمبۆڵ کە بە ئامادەیی و چالاکیە بەرچاوەکانی لە رێکخراوە کوردیەکان و گۆڤار و رۆژنامەکاندا، نەترسانە بەگژ پیلانەکانی ئیتیحادیە توندرەوەکاندا وەستاوەتەوە، بۆیە وەک (رۆهات ئەلاکۆم) ئاماژە دەکات کاتێک کەمالیستەکان سەید عبدالقادری شەمزینی لە ساڵی ۱۹٥۲ دا شەهید دەکەن، ئەو کارە وەک هەرەشەیەکی چاوشکێن بووە، کە ئاراستەی کوردەکانی ئەستەمبۆڵ کراوە، بەڵام محمد میهری و هاوەڵە کوردەکانی تێدەگەن کە ئەمە بۆ دەرپەڕاندنی ئەوان و لە چالاکی خستنی ئەوانە، بۆیە خۆراگرانە بەرەنگاری پیلانەکە دەبنەوە و بە جۆرەها چالاکی درێژە بە خەباتی خۆیان دەدەن.\nسەبارەت بە کۆچی دوایی میهری:\nلەسەر مێژووی کۆچی دوایی محمدی میهری، چەند قسەیەکی دژبەیەک کراون، کەوا دیارە لە خەمڵاندنەوە نزیکترن، چونکە بە بەڵگەی نزیک لە مێژووی سەردەمی میهری پشت راست نەکراونەتەوە. مامۆستا ملا عبدالکەریمی مودەریس ئاماژە بە ساڵی ۱۳۷۷ کۆچی دەکات(۱۰) کە دەکاتە (۱۹٥۸ز)، بەڵام بابا شێخ مەردۆخی رۆحانی، ئاماژە بە ساڵی ۱۳۷٦ کۆچی مانگی، بەهاری (۱۹٥۷ز) دەکا.(۱۱)\nهەروەها رۆهات ئەلاکۆم هەمان ساڵی ۱۹٥۷ی نووسیوە(۱۲).جوتیار تەوفیقیش باسی هاوینی ساڵی ۱۹٥۹ز دەکات(۱۳)،هەندێ سەرچاوە و پێگەی ئەلکترۆنی تورکیش باس لە هاوینی ساڵی (۱۹٥۷)ی زایینی دەکەن، گوایە بە نەخۆشی کۆچی دوایی کردووە، بەبەڵگەی ئەوەی کە لە ژمارە (۹٥)- دوا ژمارەی ساڵی سێیەمی گۆڤاری (هەتاو)دا، کە لە ۳۰ نیسانی ۱۹٥۷ دا دەرچووە.\n-دەقی ئەم هەواڵە نووسراوە: “تەلگرافێکی جەرگبری کوردیمان لە ئەستەمبۆڵەوە بە پیتی لاتینی کوردیەوە، لەم رۆژانەدا بەم چەشنەی خوارەوە بۆ هاتووە: هەولێر-عراق- گۆڤاری هەتاو: داخەکەم خۆ مامۆستا محمد میهری کۆچی دوایی کرد! شوان(۱٤).\nجامن پێم وایە دروستترین زانیاری ئەوە بێت، کە میهری لە بەهاری ۱۹٥۷دا کۆچی دوایی کردووە، چونکە گۆڤارەکە لە (۳۰) نیسانی ۱۹٥۷دا دەرچووە، (گیو موکریانی)ش وەک بەرێوبەری نووسینی گۆڤارەکە نووسیویەتی (تەلگرافێک.. لەم رۆژانەدا.. هاتووە)، کەواتە دەبێت وەفاتی میهری لە رۆژانی مانگی نیسانی ۱۹٥۷دا بووبێت، ئەوەندەش مەعلوم بووە کە بەنەخۆشی مردووە، چونکە تەمەنی زۆری نەکردووە و لەبەهاری ٥۸ ساڵەی تەمەنیدا پاش خزمەتێکی زۆر و چالاکیەکی هەمەرەنگ، ماڵئاوایی لە دونیا کردووە.\nبەرهەمە زانستیەکانی میهری:\nبە پێی ئەو وتارانەی میهری کە لە گۆڤارەکانی بەردەستماندان- (کوردستان)ی ئەستەمبۆڵ و (هیوا)- وا دەردەکەوێت کە محمدی میهری توانایەکی زۆری نوسین و توێژینەوەی هەبووە، بەڵام بەداخەوە زۆرێک لە بەرهەمەکانی فەوتاون و ئەوانەشی کە لەبەر دەستدان هیچ کارێکی شرۆڤە و لێکۆڵینەوەیان لەسەر نەکراوە. ئەوەی تائێستا لە نوسینەکانی بەدیارکەوتوون، ئەم بەرهەمانەی خوارەوەن:\n۱-کتێبێک بەناوی (مقدمە العرفان)، ساڵی ۱۹۱۹ لە ئەستەمبۆڵ چاپکراوە.(۱٥)\n۲-کتێبی فەرهەنگی (کوردی، تورکی، عەرەبی، فارسی و فەرەنسی)، ساڵی ۱۹۱۹ لە ئەستەمبۆڵ چاپکراوە.(۱٦)\n۳-کتێبێک دەربارەی رێزمانی کوردی، ساڵی ۱۹۱۹ لە ئەستەمبۆڵ چاپکراوە.(۱۷) کە وادیارە هەمانە (مقدمە العرفان)ە.\n٤-سیاسەتمەداری ناسراو موسا عەنتەر دەڵێت: “لە ساڵی ۱۹٤۸ کە گۆڤاری (دیجلە کایناکی=چاوگی دیجلە)مان دەردەکرد، محمد میهری حەوت وتاری تورکی بۆ ناردین و بڵاومان کردەوە”.(۱۸)\n٥-محمد میهری لە گۆڤاری (هەتاو)ی هەولێریشدا، لە ژمارەی (٤۷) تا (۷٤) لە ساڵانی ۱۹٥٥-۱۹٥٦ دەیان وتاری هەیە لەسەر زمان، کە لە ئەستەمبۆڵەوە ناردوونی بۆ گۆڤارەکە. لە ژمارە (٥٤) تا (۷۰)ش چەند وتارێکی نووسیون بە ناونیشانی: (زمانی ئێمە یەک جۆرە، شێوەکانی زۆرن).\nلە ژمارە (٦۰) تا (٦۸) ناونیشانی: (یەکێتی زمانی کوردی) زیاد کردووە.\nلەو وتارانەیدا بە دێژی باسی شێوەزار و دیالێکتەکانی زمانی کوردی دەکات.\n(میهری) بە حوکمی ئەوەی هەورامی بووە و دیالێکتی هەورامی و کرمانجی خواروو(سۆرانی) زانیوە، کە چۆتە تورکیا فێری (کرمانجی ژوروو) و (زازایی)ش بووە، ئیتر ئەم شارەزاییەی بەهەموو شێوەزارە کوردیەکان، قۆستۆتەوە بۆ کاری بەراوردکاریی و مشت و ماڵی زمانەوانی و ئەو زنجیرە وتارە بەنرخەی لێ کەوتۆتەوە کە باسمان کرد.\n٦-(میهری) زنجیرە وتارێکی تری زمانەوانی بەنرخی هەن، کە لە گۆڤاری (کوردستان)ی ئەستەمبۆڵ لە ساڵانی ۱۹۱۹ بۆ ۱۹۲۰ لە ژێر ناونیشانی (ئەساس)، بە ناوی خوازراوی (م.م) نووسیویەتی.(۱۹)\n۷-لە سەرێکی ترەوە، (خەلیل خەیاڵی) فەرهەنگێکی کوردی-عەرەبی ئامادە کردووە و داواشی لە محمد میهری کردووە کە وشە فارسیەکانی بەرامبەر ئەو وشانە بنوسێت، بەڵام کتێبەکە بەر لەوەی بڵاوبکرێتەوە لەلایەن (ضيا طیوك ئالپ)ەوە سوتێنرا، دیارە ئەو ڕووداوە لە کاتێکدا بووە کە طیوك ئاپ- کە پێشتر کاری لەسەر زمانی کوردی کردووە- ڕووی کردبووە تورکایەتی و وازی لە کاری کوردایەتی هێنابوو.(۲۰)\n۸-هەروەها لە ساڵی ۱۹۱۹ گرنگترین شاکاری ئەدەبی کلاسیکی کوردی کە داستانی (مەم و زین)ە بڵاوکردۆتەوە.\n۹-محەمەدی میهری خاوەنی ئیمتیاز و بەرپرسی گۆڤاری (کوردستان)ی ئەستەمبۆڵ بووە، بابەتیشی بۆ نووسیوە، لە ژمارە (۱٤) ئەو گۆڤارەدا، لە ۱۹۱۹/۹/۲۳ بەناوی (کردلرو انتخابات) بابەتێکی بە زمانی تورکی نوسیووە، تیایدا باسی گرتنی (حەمزە موکسی) لەلایەن تورانیەکانەوە و بارودۆخی ئەو کاتەی کوردستان و تورکیا دەکات.\nجگە لەم بەرهەمە زانستیانە میهری دەستێکی باڵای لە ئەدەب و شعردا هەبووە، بەداخەوە شعرەکانیشی وەک زۆربەی بەرهەمەکانی تر لەبەر دەستمان نین، بەڵام ئەو چەند شعرە کەمەی کە لەبەردەستماندان ئەوە دووپات دەکەنەوە کەمیهری بە توانا و سەلیقە جوان و زمان پاراو بووە بە جۆرێک کە جگەلە شێوەزارە کوردیەکان، توانیویەتی بە زمانەکانی تورکی و فارسی و عەرەبی شعر بهۆنێتەوە.(۲۱)\n۱-جگەلە وتارێکی بەرێز (جوتیار تەوفیق) بە ناونیشانی: کورتەیەک دەربارەی ژیان و بەرهەمەکانی محمدی میهری، کە بە سوپاسەوە لە پێگەی ئەلکترۆنی:http://gagesh.com/index.php?id=58 بڵاوکراوەتەوە.\n۲-هەمان سەرچاوەی پێشوو.\n۳-گۆڤاری سروە، مەهاباد، ژمارە ۷، لا:۲۷.\n٤-مێژووی ناودارانی کورد، بابا شێخ مەردۆخی رۆحانی ۷۸۸/۲.\n٥-کوردەکانی ئەستەمبۆڵی کۆن، رۆهات ئەلاکۆم، و: ئەحمەد تاقانە، ۲۰۰٥، لا:۲۸.\n٦-جەمعیەتی تەعالی کوردستان، ئیسماعیل گوێڵداش، و: زریان رۆژهەڵاتی، بنکەی ژین، ۲۰۱۱، سلێمانی، لا:۸۸.\n۷-رۆژنامەی ژین، ژمارە ۱۳٤۳، لە ۰۱۹٥۷/٥/۹\n۸-گۆڤاری سروە، ژمارە ۷، لا:۲۷.\n۹-مێژووی ئەدەبی کوردی، علاء الدین سەجادی، چ: دووەم، بەغدا، ۱۹۷۱، لا:٥.\n۱۰-رۆژگاری ژیان، مەلا عەبدوالکەریمی مودەریس، ئا: ڕەئوف محمودی، سنە، لا:٦٤.\n۱۱-مێژووی ناودارانی کورد، بابا شێخ مەردۆخی رۆحانی، ۷۸۸/۲.\n۱۲-کوردەکانی ئەستەمبۆڵی کۆن، رۆهات ئەلاکۆم، و: ئەحمەد تاقانە، ۲۰۰٥، لا:۱۲۸.\n۱۳-وتاری: کورتەیەک دەربارەی ژیان و بەرهەمەکانی محمدی میهری.\n۱٤-گۆڤاری (هەتاو)، ژمارە (۹٥)، ۳۰/نیسان/۱۹٥۷.\n۱٥-لە گۆڤاری کوردستان، ئەستەمبۆڵ، ۱۹۱۹/۲/۹، باسی کراوە.\n۱٦-هەمان سەرچاوەی پێشوو.\n۱۷-وتاری: (کەسایەتی چالاکی کوردستان محەمەدی میهری)، کە بە زمانی تورکی نووسراوە، لە پێگەی ئەلکترۆنی: http://hurbakis.net/content/bir-kurt-entelektueli-mihemed-mihri-hilav.\n۱۸-بیرەوەریەکانی موسا عەنتەر، ئەستەمبۆڵ، ۱۹۸۸، لا:۷۳، جەمعیەتی تەعالی کوردستان، ئیسماعیل گوێڵداش، لا:۸۸.\n۱۹-گۆڤاری کوردستان، ۱۹۱۹/۲/۹.\n۲۰جڤاتا هێڤی تەلەبەیێ کوردان، مالمیسانژ، و:زریان، بنکەی ژین، ۲۰۰۸، لا:۱٥۲.\n۲۱-خەباتی کورد و ڕەهەندی ئیسلامی (کاریگەری ئیسلام لەسەر شۆرشەکانی کورد لە ۱۸٥۰-۱۹٥۰ز،\nد. عومەر عبدالعزیز، ۲۰۱٦\nPrevious پێوه‌ندیى نێوان ئه‌مه‌ریكا و سووریا له ماوه‌ى 72 ساڵدا\nNext یەکەم کەس یەکەم ڕۆژنامەی کوردی لە کوردستاندا بە چاپ گەیاند و یەکەم چاپخانەی هێنایە سلێمانی مێجەرسۆن بوو\nکورتەیەك لە مێژووی هەڵەبجە


◄ Encam: Found 131, page 1 of 14 Items per page: 🗐 1 🗐 5 🗐 10 🗐 25 🗐 50 🗐 100\n📅 Katî tomarkrdin Jun 26 2019 11:00PM\nوەجاخ ڕۆشن بوونەوە. [ Zortir... 👁] ✖ ✖ ✖ 0 1 ✔ 72% ✍ Z.S. 26-6-2019 23:00:57\n👁 Em babete 470 car bînrawe\nوەجاخ ڕۆشنكەرەوە. [ Zortir... 👁] ✖ ✖ ✖ 0 1 ✔ 72% ✍ Z.S. 26-6-2019 23:00:58\nوەجاخ ڕۆشن كردنەوە. [ Zortir... 👁] ✖ ✖ ✖ 0 1 ✔ 72% ✍ Z.S. 26-6-2019 23:00:59\n👫 ئەحمەدی خۆشنوس Kesayetîyekan\n📅 Katî tomarkrdin Mar 15 2009 10:36AM\nناوی تەواوی ئەحمەد رەحیم محەمەدە. 1975 لەکەلار لە [ Zortir... 👁] ✖ ✖ ✖ 0 0 ✖ 48% ✍ H.B. 15-3-2009 10:36:49\n☂ ئەنجومەنی ژینگەپارێزی ژینکۆ - شنۆ Part û Rêkxirawekan\n📅 Katî tomarkrdin Jul 11 2018 1:35PM\n👁 Em babete 2,057 car bînrawe\n... [ Zortir... 👁] ✖ ✖ 1 1 ✔ 82% ✍ H.B. 11-7-2018 13:35:37\n📊 ئەوقافی کەرکوک: 11 مەلا و پێشنوێژی حەویجە پەیوەندییان بە داعشەوە کردووە Amar u Rapirsî\n📅 Katî tomarkrdin Aug 9 2017 1:54PM\nرۆژنیوز، سۆران محەمەد بەڕێوبەرایەتی ئەوقافی سونی [ Zortir... 👁] ✖ ✖ ✖ 0 0 ✔ 93% ✍ H.B. 9-8-2017 13:54:40\n📅 Katî tomarkrdin Nov 17 2019 11:30AM\nنووسینی: بانگخوازی جیهانی یاسەمین موجاهید وەرگێڕا [ Zortir... 👁] ✖ ✖ 2 0 ✔ 99% ✍ Z.S. 17-11-2019 11:30:19\n📅 Katî tomarkrdin Feb 22 2019 7:58AM\n👁 Em babete 381 car bînrawe\nمەئموم، ئەوەی لەدوای پێشنوێژ نوێژ دەکا، نوێژکەری د [ Zortir... 👁] ✖ ✖ ✖ 0 1 ✔ 78% ✍ Z.S. 22-2-2019 7:58:47\n👁 Em babete 2,092 car bînrawe\n📅 Katî tomarkrdin Feb 9 2019 10:01PM\nپاشنوێژ، پاشنوێژێ، پاشنیڤڕۆ، پاش نیمەڕۆ، پاش نیوە [ Zortir... 👁] ✖ ✖ ✖ 0 1 ✔ 68% ✍ Z.S. 9-2-2019 22:01:25\n| Katî afrandinî lapere: 5,054 çirke!


كوڕەكانی نەوشیروان مستەفا لە ساڵیادی كۆچی دوایی مام جەلال پەیامێكیان بڵاوكردەوە – تۆڕی میدیایی خەڵک\n2019/10/03 - 8:30 PM\nهەر دوو كوڕەكەی ڕێكخەری كۆچكردووی بزوتنەوەی گۆڕان ڕایدەگەیەنن، مام جەلال سەركردەیەكی تێكۆشەر و دیپلۆماسێكی بەتوانا بوو جێ پەنجەی بەسەر نەخشەی سیاسەتی نیو سەدەی ڕابردوی میللەتەكەمانەوە هەبووە، داواش لە هەموو هێزە نیشتمانپەرەوەكان دەكەن ، پێكەوە سەقامگیری ناوخۆیی بپارێزن.\nنما و چیا ، كوڕەكانی نەوشیروان مستەفا، ڕێكخەری كۆچكردووی بزوتنەوەی گۆڕان لە ساڵیادی كۆچی دوایی مام جەلال لە پەیامێكدا، كە وێنەیەكی دەست (خەڵك) كەوتووە ڕایانگەیاندووە، ئەمڕۆ دوو ساڵ بەسەر كۆچی دوایی سەركردەی ناودار مام جەلال تێدەپەرێت ، مام جەلال سەركردەیەكی تێكۆشەرو دیپلۆماسێكی بەتوانا بوو، كە جێ پەنجەی بەسەر نەخشەی سیاسەتی نیو سەدەی ڕابردووی میللەتەكەمانەوە هەبوە.\nدەشڵێن:”لەم بارو دۆخەدا بەروونی هەست دەكرێت ، كە كۆچی ئەو سەركردەیە چ بۆشاییەكی لەناوخۆی یەكێتی و كوردستان و هاوكێشەی سیاسی عیراق دا جێهێشتووە”.\nڕاشیانگەیاندووە ، پاراستنی دەستكەوتەكانی كوردستان و مافە دەستوورییەكانمان تەنها لەڕێگای ڕێكخستنەوەی ناوماڵی كوردستان و گەڕانەوەی متمانە و پێكەوە كاركردن دەستبەر دەبێت.\n ئەمڕۆ دوو ساڵ بەسەر كۆچی دوایی سەركردەی ناودار جەنابی مام جەلال تێدەپەرێت،  مام جەلال سەركردەیەكی تێكۆشەرو دیپلۆماسێكی بەتوانا بو كە جێ پەنجەی بەسەر نەخشەی سیاسەتی نیو سەدەی ڕابردوی میللەتەكەمانەوە هەبوە. لەم بارو دۆخەدا بەروونی هەست دەكرێت كە كۆچی ئەو سەركردەیە چ بۆشاییەكی لەناوخۆی یەكێتی و كوردستان و هاوكێشەی سیاسی عێراق دا جێهێشتووە. جەنابی مام جەلال سەركردەو كەسایەتییەكی ناوچەكە و جیهان بوو و لەژیانی سیاسی خۆیدا بە تایبەتر لە دەیەی ڕابردودا زۆر پێداگری لەسەر یەكڕیزی هێزە سیاسیەكان دەكردەوە، ئێستاش ناو ماڵی كورد لەهەمووكات زیاتر پێویستی بە یەكڕیزی و سەقامگیری ناوخۆیی هەیە. پاراستنی دەستكەوتەكانی كوردستان و مافە دەستوورییەكانمان تەنها لەرێگای ڕێكخستنەوەی ناوماڵی كوردستان و گەڕانەوەی متمانەو پێكەوە كاركردن دەستبەر دەبێت، بۆیە داوا لە هەموو هێزە نیشتمانپەرەوەكان دەكەین پێكەوە سەقامگیری ناوخۆیی بپارێزن و پشتگیری هەموو هەنگاوێكی چاكسازی و بەدامەزراوەییكردنی حكومەت و هەرێمەكەمان بكەن و لەبەغدا كاربكەن بۆ گەڕانەوەو پاراستنی مافە دەستوورییەكانمان كە بەری رەنج و خەبات و قوربانیدانی دەیان ساڵەی گەلە تێكۆشەرو ماندووەكەمانە. لەكۆتایدا سڵاو درود بۆ گیانی مام جەلال دەنێرین و یادی هەمیشە زیندووبێت.\nنما نەوشیروان مستەفا\nچیا نەوشیروان مستەفا\nبزوتنەوەی گۆڕانكوڕەكانی نەوشیروان مستەفامام جەلال\nبەڤیدیۆ؛ دوو گەنجی سلێمانی لەناو ئەو كەشتیەدا بوون كە لە ئیتاڵیا گڕی گرت\nهەڵوێستی خۆی بەرانبەر خۆپیشاندانەكان ڕادەگەیەنێت\nیەكێتی و گۆڕان دۆخی هەرێم و عیراق تاوتوێ دەكەن


مــــــــردن … عومەر خەتات – Dengekan\nمیلی کاتژمێرەکە وا بەرەو چوارونیوی ئێوارە شۆڕدەبێتەوە،\nکۆمبیوتەرەکەم کوژاندەوە و لە ژوورەکەم هاتمەدەرەوە، بێجگە لە من و بێدەنگی کەسی تر لە ئۆفیسەکە نەماوە. هەستم بە ئازارێك کرد کە بەلای گوێمدا بەرەو چەقی سەرم هەنگاودەنێت. زۆر گوێم پێ نەدا، چونکە سەرئێشەی دوای ئیش ئاساییترین شتە کە دووبارە دەبێتەوه.\nکۆڵە پشتەکەم پێچایەوە و گڵۆپەکانم کوژاندەوە و دەرگاکەم لە دوای خۆمەوە داخست و هاتمەدەرەوە.بەناو بازاڕە داخراوەکەدا ڕێم کرد، لەتاو ئازاری سەرم چاوم کەسی نەدەبینی، لە ناڕەحەتی خۆمدا هەنگاوەکانم زیادکرد بۆ ئەوەی زوو بگەمە میترۆکە و لێی دانیشم تا دەگەمە ماڵەوە، پێش ئەوەی بگەمە سەر پلیکانەکان تەوژمێکی ئازاری قورس لەناو بەدەنمەوە سەرکەوت و زرمەی لە مێشكم هەڵساند و کوژامەوە، تومەس مردن هەر تەنیا ئەم بەلادا هاتنەیە.\nخەڵکێکی زۆر لەدەوری لاشەکەم کۆبوونەوە و بەشێکیان دەستیان کرد بە تەلەفون کردن بۆ ئیسعاف و پۆلیس. گوێم لێبوو ژنێك وتی وەی دایکت بمرێ، من ئەو پیاوە دەناسم، ئەوە لە دایرەی کار ئیشدەکات و تابڵێی کوڕێکی دڵگەورەیە و یارمەتی خەڵکیش زۆر دەدات، یەکێکی تریان وتی، فەقیرە، خۆ هێشتا گەنجە! لەم قەرەباڵغی و مقۆمقۆیەدا ئۆتۆمبیلی ئیسعاف گەشتە شوێنەکەو منیان پێچایەوە و بردیانم بۆ خەستەخانە. هەر لەناو ئیسعافەکەدا دەستێکیان دا لە دەماری ملم، ئەوکاتەی کە دڵنیابوون مردووم، ئەوانیش وازیان لێهێنام و کەوتنە قسەکردن لەگەڵ یەکتر.\nبردیانم لە ژورێکی تاریکدا دایاننام، ئەوشەوە تا بەیانی زیتەی چاوم دەهات. لەم ساتەدا بیرم لە مردنەکەی خۆم دەکردەوە، لەلایەکەوە پێمخۆش بوو کە مردم چونکە ئیتر نەجاتم بوو لە کرێ خانوو و قەرزەکانی بانك، لە چوونەسەر ئیشی ڕۆژانە و لەو دەموچاوانەی کە حەزم پێیان نییە و ڕۆژانە لەبەر لووتما قووتدەبنەوە. لە هەمانکاتدا ناڕەحەتیش بووم کە زوو مردم، چونکە ناتوانم بچم بۆ ژووانی ئەو کچەی کە تازە ناسیومە و وەعدم پێیدابوو بەم زوانە یەك ببینین.\nلە هەمووی ناخۆشتر بیرم لە کۆمپیوتەرەکەم دەکردەوە کە پاسۆردی هەیە و ئەبێ کێ بتوانێت ئەو پاسۆردە درێژە بیست و هەشت پیت و ژمارەییە بشکێنێت و هەموو ئەو وێنە حەرام و ناحەرامانە بکاتەوە، بتوانێت ئەو نامە نهێنیانە بدۆزێتەوە کە بەدرێژایی تەمەنم کۆمکردونەتەوە و تاکە سەرمایەی منن. بۆ بەیانییەکەی دەرگاکەیان لێکردمەوە و لاشەکەیان بردم، ڕووتیان کردمەوە و پاك شۆردیانم، جلی پاکیان لەبەرکردم و خستیانمە ناو سندوقێکی پاکی جوان کە قوماشێکی سەتەنی ڕەنگ شەکەری ناوەکەی رازاندبۆوە.\nسەری سندوقەکەیان بە کراوەیی هێشتەوە و خستیانمە سەر مێزێك و بەجیێیان هێشتم. دوای چەند کاتژمێرێك بینیم هەردوو مناڵەکەم و دووسێ هاوڕێی هەرە نزیکم بە شین و شەپۆڕ خۆیانکرد بە قاوشەکەدا. زۆر بە کڵپە دەگریــان، هەستم کرد مەرگ زوڵمێکی گەورەی لێکردم کە لەو خۆشەویستانەی کردم.سەریان داپۆشیم و لەناو شین و شەپۆڕی هاوڕێیــاندا بردیانم بۆ سەرقەبرانێك، لەوێ ئەو چاڵەی کە قەراربوو تێمبکەن ئامادەکرابوو، بە سندوقەکەوە شۆڕیان کردمەوە و دەستیان کرد بە پڕکردنەوەی چاڵەکە تا تەواو قەپاتیان کرد، وەك هەموو جارێك لاشەی مردوو جێدەهێڵرێت، بەجیێان هێشتم و یەکی چنگێ یادگاریان لەگەڵ خۆیان برد و ڕۆشتن.\nئیتر ئەوە من لەژێر خاکدام و بەدەنم تەواو سستە و توانای جوڵەم نییە بەڵام گیانم ئیش دەکات، بیرم کردەوە گیانم لە بەدەنم جیابکەمەوە سەیرم کرد زۆر ئاسانە نەك تەنانەت ئەوە بەڵکو دەشتوانم بفڕم. ئای لەو خۆشییە، بیرمە جارجار لەخەودا دەفڕیم، خۆشی خەوەکە و وێنەکانی هەر لە مێشمکدا مابوون. لە شەققەی باڵم دا و لە قەبر خۆم دەربازکرد وهاتمەوە دەرەوە. دنیــا شەو بوو، بەسەر شارەکەدا چەند جارێك فڕەم لێداو دواتر بیرم کردەوە وەك ئەوەی دەتوانم بفڕم بۆ نەچم بۆ ئاسمان و لەوێوە بۆ دەرەوەی زەوی، بۆ نەگەڕێم بۆ ئەو بەهەشت و دۆزەخەی بەزیندوێتی مێشکی منیان پێ بردبوو.\nسەیرم کرد هیچ قورسە نییە، بەڵکو زۆر ئاسانە، ناچار ئەبێ لاسایی سۆپرمان بکەمەوە و ملی ڕێگەم گرت و بەچەند چرکەیەك زەویم لەدوای خۆمەوە بەجێهێشت. لەگەڵ مندا هەرخەڵك بوو سەفەری دەکرد و بەو ڕێگایەوە بوون، بەهەزارەها زەویان بەجێدەهێشت و هەموویان بەرەو شوێنێك دەڕۆشتن، تومەس بۆ هەر شوێنێك بچیت بەشی خۆی قەرەباڵغی و گەڕەلاوژەی لێیە. ژنێکی بەتەمەنی ئەم ئەوروپایەی لای خۆمان بەلامدا ڕەتبوو، سڵاووم لێی کردو وتم ها باجی بۆ کوێ ملت ناوە، وتی ئەچم بۆ لای عیسا (یەسوس) گیان خوا دەست بەباڵایەوە بگرێت، ئەمە خۆشترین چرکەی مێژووی منە.\nگەشتمە شوێنی مەبەست، وەك بڵێیت ئەستێرەیەکی زۆر گەورە بوو، ڕێك عەینەن ئێرە وابوو. وەك فزولیەتی خۆم لە قەرەباڵغترین شوێن کە ئاپورەی خەڵکەکەی لێ بوو نیشتمەوە. ئەنواع و ئەشکال خەڵکی جۆراوجۆرم بینی، سپی، ڕەش، گەنم ڕەنگ، زەرد و سور…مەپرسە، هەریەکە لە شوێنێكەوە مردبوون. لەپڕ بوو بە گەڕەلاوژێ و هاتوهاوار وتیان ئەرەبەدین خوا هـــــــــات.منیش زیاتر نزیكبوومەوە لە قەرەبقاڵغیەکە بینیم خوا لەسەر عەرەبانەیەك دانیشتوە، پیر، سەروڕیشی سپی، جەماعەتێکی لەگەڵدایە.\nبەهەزار پاڵەپەستۆ خۆم گەیاندە لای، وتم: ئەمە تۆی چۆنیت؟ وتی: “هــــــــــــــــــا؟” وتم: ئەڵێم چۆنیت؟ وتی: “هــــــا؟” تومەس فەقیرە گوێی گرانە، سێ بارەم لێکردەوە ئەمجارە بەهاوارەوە وتم: ئەڵێم جەوت چۆنە؟ وتی: “باشم… تۆ کێیت؟” وتم: ئای تڕحیو دۆشاو بە گونت، ئەڵێی نامناسیتەوە؟ وتی: “چاوەکانم کز بون ناتناسمەوە”. وتم: عومەرم عومەر! وتی: “کام عومەر، کوڕی خەتاب نەڵێیت؟” وتم: ماڵت بەقوڕ گیرێت ئەو هەزار ساڵ پێش من مردوە. وتی: “ئەی کام عومەر؟” وتم: عومەری خەتات، عومەری مام ئەحمەد! وتی: “ئێ سەرزل، ئێستا ئەزانم کێیت! ئای ژنانی گەڕەك دۆعایان لێکردیت، ئەو پێنج پشیلەیەی کە خنکاندتن، ئەو هەموو چۆلەکانەی هەر لەنییەتی چەقۆ ملت لێکردنەوە، ئەو هەزاران بۆقەی کە لە چۆگەی شێخ ڕۆژانە دەتکوشتن، ئەو هەموو زەردەواڵە و زەردەزیڕە نەگبەتانەی داد و بێدادیان بوە بەدەستەوە، هەموو ڕۆژێك ماڵەکانیانت دەشێوان.\nهەموو شکاتیان هەیە لەسەرت”. تۆزێك وەستا و وتی: “تۆ زۆر موزیڕ بوویت”. وتم: نا خوا گیــان ئیشی باشیشم هەیە. وتی: “کەرەکەر، باشیەکەت ئەوەیە مردیت و خەڵك نەجاتی بوو لەدەستت”. وتم” باشە تۆش سەرت لەخەڵك تێکداوە، کۆمەڵێك پێغەمبەرت ناردوە و یەکی کتێبێکت داوەتە دەستیان هیچیان لەهیچ ناچن، کتێبەکانیشت پڕن لە قسەی هەلەق و مەلەق و خەڵك هاندەدەن یەکتری بکوژن. وتی: بێ ئەقڵ مەبە، من کەسم نەناردوە، ئەوانە خۆیان کردوە بە نێردراوی من، دەستیشیان خۆش بێت، ئێوەی کەریش بڕواتان پێیان کردوون، منیش لەداخی کەرێتی ئێوە یەکی بەهەشتێکم بۆ درووستکردون لێرە.\nوتم: ئێستا چی؟ بۆ کوێم دەنێریت؟ وتی بەکەیفی خۆت ئەوە سێ بەهەشت و چەند خوردەیەك هەن لەو خوارەوە لێیان هەڵبژێرە! ئەوە بەهەشتەکەی موسا و ئەولاتر بەهەشتەکەی عیسا و ئەمەی بەردەم خۆشمان بەهەشتەکەی حەمەیە! ئەگەر گوێ لە منیش بگریت بۆ هیچیان ناچیت. وتم: یانی چوون بۆ بەهەشت و دۆزەخ ئیختیاریە و لەسەر ئەجر و پاداشت و عیقاب داتنەناوە وەکو ئەوەی ئەوان بە خەڵکیان فێردەکرد؟ وتی: “نا نـا ئاوا نییە، پێمنەوتیت ئەوانە فێڵبازبوون و فێڵیان لە ئێوە کردوە! بۆ کوێ پێتخۆشە بڕۆ”. تۆزێك خەیاڵم ڕاحەتتر بوو، پێموت: دەك ماڵت ئاوا بێت.\nلە دڵی خۆمدا وتم: با سەرێك بدەم لە بەهەشتی جوەکان بزانم چی باسە، دوودڵیشم لەوەی جێگەم بکەنەوە چونکە من جوو نیم و هەمیشەش ڕەخنەگری ئیسرائیل بووم، ئێ خۆ تازە قابیلە جارێکی ترم بکوژن؟ کڵاوێکی پێنج فلسیم کردە سەرو خۆم کرد بە بەهەشتی جوەکاندا، هەریەکەم ڕۆژ خەریك بوو دڵم بتەقێت، بەهەشتێکی ناخۆش، سەریان کردوە بەناو یەکدا، چارەی یەك کەسی تریان ناوێت خۆیان نەبێت. ئێوارەکەی لە چایخانەیەك دانیشتبووم، کابرایەکی ڕەشپێستی جوو هاتەلامەوە و بە ترس و لەرێزێکەوە سڵاوێکی کرد.\nئێ منیش خوا خوام بوو کەسێك قسەم لەگەڵ بکات، زۆر بەگەرمی وەڵامی سەلامەکەییم دایەوە و وتم: فەرموو چایەك بخۆرەوە. کابرا کەمێ سەری سوڕما بەدڵخۆشیەوە داوەتەکەی قبوڵ کرد. بەزەردەخەنەیەکەوە وتی: “تۆ جوویەکی زۆر میهرەبانیت لەوانی تر ناچیت!” وتم: مەبەستت چییە؟ وتی: “کاکە لەوەتەی مردووم و هاتوومەتە بەهەشت کەس سڵاوی لێنەکردووم، ئێستا بۆم دەرکەوتوە کە ئەم جولەکانە زۆر ڕەگەزپەرستن و چارەی جوە ڕەشپێستەکانیان ناوێت.\nئێمە خەڵکانێکی زۆرین لێرەو لە گێتۆیەکدا ژیان دەکەین، نە تێکەڵمان دەبن و نە تێکەڵیان دەبین، لەوەش ناخۆشتر ئەوەیە کە ناتوانین ئێرە بەجێ بهێڵین، لەوەش ناچێت حاڵمان لە بەهەشتی موسوڵمانەکان و مەسیحییەکان باشتر بێت. بۆیە سەری خۆمان کز گرتوە و وردەوردە ژیان دەکەین، بەشکم بە خەیاڵی خوادا بێت شتێك لەم وەزعە بگۆڕێت.” جوان جوان گوێم بۆی شل کردبوو، بەڵام لام باش نەبوو کە بزانێت من جوو نیم. وتم: ئەی لەگەڵ خوا یان جەماعەتەکەی گلەییەك، شکاتێکتان نەکردوە تا بەو شێوەیە ژیانتان نەچێتەپێشەوە؟ وتی: “ئەوە تۆ دەڵێی چی کاکە؟! خوا هیچی بەدەست نییە و پیربوە و هەموو شتێکی بەدەست دەستوپێوەندەکەیەوەیەتی، ئەوانیش لە بەینی خۆیاندا بەشیانکردوە و دەنگێکیشمان لێبەرزبێتەوە شەقکاریمان دەکەن.\nباوەڕ بکە ئەوەندە چەقاوەسوو بوون و چاویان سوور بوە، لەوانەیە خواش قسە بکات لە پۆستەکەی لایبەرن.زۆر دڵم پێی سوتا، ماڵئاواییم لێیکرد و بەجێمهێشت. خەریك بوو دڵم دەتەقی لەم شوێنە. هاواری کاردارێکی ئەو ناوەم کرد، وتم: وەرە لێرە دەرمکە حەزم لێرە نییە. وتی: “بۆ تۆ جوو نیت؟” وتم: نا کاکە من جوو نیم و بەهەڵە ڕێم کەوتۆتە ئێرە. وتی: “بەچیدا بزانم جوو نیت؟” وتم: وەرە سەیرکە نە بیجامەی خەتخەتم لەبەردایە و نە سێگۆشەکەشم هی جوەکانە. وتی: “دەی باشە بۆ کوێ دەچیت؟” وتم: بمبە بۆ بەهەشتی مەسیحییەکان.\nباش بوو سواری کۆڵی خۆی کردم و بردمی بۆ بەهەشتی مەسیحییەکان.ئەم بەهەشتەیان شوێنێکی کەمێك جیاوازتر بوو بەڵام خۆشتر نەبوو. داروبەرد کرابوو بە کەنیسە، بەهەق و ناهەق زەنگیان لێدەدا، خەریك بوو سەرم دەتەقی. لە دڵی خۆمدا وتم: چیمکرد بەخۆم. دەڕۆشتم و داڵغە لێیدابووم لەپڕ سەرنجی ڕیزێکی درێژم دا کە سەروبنی نەبوو، هەمووی ژن بوون، تۆزێ دڵم خۆش بوو. لەتەکیاندا ڕێم کرد، بۆم دەرکەوت ئەمانە ئەو راهیبە ژنانەن کە خۆیان هەڵگرتوە حەزرەتی مەسیح تەڕاوێکیان لێ هەڵگرێت، ئێستا ئاوا گەشتوونەتە جێگەی مەبەست و سەرەیان گرتوە بۆ مەسیح گیان.\nجەنابیشی تا دانەیەکیان لێ دەسەلمێنێت بە مەزاجی خۆی سەد دانەیان ئایەخ دەکات. کە نزیك بوومەوە لەسەری ڕیزەکە بینیم مەسیح دشداشەکەی کردوە بەدەمیدا و پێنج شەش لەو راهیبە ژنانەی هەڵبژاردوە و ڕیزیکردوون لەم دەری دەهێنێت دەیکا بەوەی تەنیشتیدا، قیژەی ئەو کچانە لەگەڵ زەنگی کەنیسەکان هەموو بەهەشتەکەی پڕکردوە. چوومەلایەوە وتم: خوا قەوەتت با، یارمەتیت ناوێت؟ هەر ئەوەندە کفرم کرد لەپڕ دوو موساعیدگانی تەنگە ئەستوور ئەملا و ئەولایان لێگرتم و هەر بەگوێ بەرزیان کردمەوەو بردمیانە ئەولاوە. وتیان: “بێ تەربییەت چۆن لە بەرامبەر مەسیحا ئاوا جورئەت دەکەیت قسە بکەیت؟” وتم: کاکە عەفوو بمبورن من بەهەڵە هاتووم بۆ ئێرە! وتیان: “بۆ جەنابت مەسیحی نیت؟” یەکسەر لە ترسا و لە ناچاریدا بۆ ئەوەی نەجاتم بێت هەر لەویا دەرپێکەم بۆ داکەند و وتم: وەرە سەیرکە، ئەبینیت من خەتەنە کراوم.\nهەستی کرد تۆزێ بێناموسانە جوابی دەدەمەوە منیش نێر بوومەوە و وتم: نە مەسیحیم و نە حەزیش دەکەم یەك دەقە لێرە بـمێنمەوە، ڕووی بابی بابتان ڕەش بێت دەستی سەلاحەدینتان لەسەر درێژتر بێت، لە پڕێکا کارمەندێك هات، وتی کەواتە وەرە سەر پشتم بۆ شوێنێکی باشت دەبەم، نەمکردە نامەردی سوار بووم، جا لەم بەهشتانە خۆشترین شت سواربوونی کۆڵە، باوەڕ بکەن هیچ لەوە خۆشتر نییە. تومەس ئەمبا بۆ خانەکەی حەمە! کە گەشتمە ئەوێ سەیر دەکەم بەهەشتی ئیسلام بەش بەش کراوە بۆ بەشی شیعە و بەشی سوننە و ئەمانە لەوێش خەریکی شەڕ و فەرتەنن و دانوویان بەیەکەوە ناکوڵێت.\nبە مەبەستی پێشگرتن بە شەڕ و ئاژاوە، کارمەندەکان بەهەشتەکەیان بۆ کردوون بە دوو بەشی سەرەکیەوە و پەیڕەوکەرانی ئەم دوو مەزهەبەیان بە پێی ناوو ئینتیما بەش کردوە بەسەر ئەو دووبەشەدا. هەردوو بەشەکە بە تەلی دڕکاوی و هەزارەها کۆماندۆ جیاکردۆتەوە و پاسەوانی دەکرێت. لەدەرگای بەهەشتەکەوە وتیان: “جەنابت سونەیت یان شیعە؟” زۆر توڕە بووم وتم: باشە کوێرن؟ ئەبوایە هەر بەناوەکەمدا بتانزانیبایە هەی نەخوێندەوارینە. یەکێ لە پاسەوانەکان بە چرپە بە هاوڕێکەی وت: “ڕاست دەکات ئەم هەتیوە ناوی عومەرە، یانی سوونەیە! بیکە بە بەری سوننەکاندا با نەجاتمان بێت!” ئەوەبوو کرامە بەرەی سوننەکان.\nبەهەشتی ئیسلام پر بوو لە تاوانبار و پیاوکوژ، پڕ بوو لەو شێخ و ئەسحابە و مەلایانەی کە فتوای غەزاو داگیرکردن و تاڵانیکردنی وڵاتیان دەردەکرد، ئەو جەنگاوەرانەی خودا کە سەری مناڵ و ژن و پیرو گەنجیان لە ژێر ناوی ئەڵاهو ئەکبەردا پەڕاندبوو. پڕبوون لەو حاجیانەی لە کاتی حەساردا نرخی شتومەکەکانیان سێ قات کردبوو. ئەو مەلایانەی کە فتوای بەردەبارانی ژنانیان زۆرجار دەرکردبوو، ئەو هەزارەها داعیشەی کە هەستان بە سەبی کچە شەنگالییەکانمان. بەهەشت شوێنی ئەمانەیە و من لە غەریبیدا وا خەریکە جارێکی تر دەمرمەوە. لە دڵی خۆمدا وتم جا خۆ من لێرە هەموو ڕۆژێك ئەمانە ببینم، ئەوە ئیتر هەڵبێم بچمە دۆزەخ باشترە.\nبەهەشت شوێنی گانگانێن بوو، حۆری داماو هەر بە ئاسمانەوە لێی دەپەڕین. بەهەر شوێنێکدا دەڕۆیشتیت هەر عەمامە بەسەر بوو، هەر داعش بوو، کێری دەرهێنابوو خەریکی گان بوو. لەسەر درەخت، لە کەنار رووبار، لەناو ماڵ، لە سەربان لەبن دیوار، عەشامەت هەموویان خەریکی گان بوون، خەڵك ئیش وکاری نەبوو گانکردن نەبێت. عەینەن سەیری فیلمی پۆڕنۆ بکەیت، ئەوها بوو. بەزەییم بەو حۆریانەدا دەهاتەوە کە ئیسراحەتیان لەبەر بڕابوو، هەندێ جار بەدووان خەریکی دانەیەك بوون.\nئەی ئەو هەموو غولامە داماوە بۆ ناڵێیت، باوەڕ بکە لە تاو ئازار لەسەر قن خۆیان پێ نەدەگیرا. لە داخی ئەوێش ئازاری سەرەکە لێی دامەوە، ئومێدم دەخواست جەڵتەیەکی تر لێمدا و ئەمجارەیان هەڵنەسمەوە. لە کەنار روبارێکدا دانیشتم. لەپڕ حۆریەکی باڵا بەرزی جوان هاتە تەنیشتمەوە! سڵاوی کرد، منیش زەردەخەنەیەکم بۆی کرد و هیچم نەوت. ئەوە عادەتی من نەبوو جوان ببینم و بێدەگن بم! کەچی ئەو دەستی پێکرد و وتی: “ناوت چییە؟” وتم: عولە. وتی: “ناوەکەت زۆر خۆشە!” هاهاهاها قاقا پێکەنیم، وتم: کچێ خۆشی چی ڕووی بابی ئەو مەلایە ڕەش بێت بانگی دا بە گوێما.\nپێکەنی. وتم: ئەی تۆ ناوت چییە؟ بە نازێکەوە وتی: “زومورود!” مۆسیقای دەنگی تێکەڵ بوو لەگەڵ سەوزایی چاوەکانی و ناسکی زەردەخەنەکەی، بەهەرسێکیان ئەسیریان کردم. دەستیم گرت و وتم: تۆ زۆر جوان و میهرەبانیت دەکرێت هاوڕێم بیت؟ وتی: “تۆ دیارە لەو شەرواڵ پیسانە ناچیت کە پەلامارمان دەدەن و بەبێ بەزییانە و زۆرجار بەبێ ویستی خۆمان لاقەمان دەکەن، تۆ زۆر ئارام و کوڕێکی باش دیاریت.” وتم: من نامەوێت وەك ئەوان بم، لە ژیانیشمدا وەك ئەمانە نەبووم، بە پێچەوانەوە لەدەست ئەمانە هەڵهاتم.\nباوەشێکی گەرمی پیاکردم و وتی: “ئەگەر تۆ بتەوێت من هی تۆم و نایەڵم کەسی تر توخنم بکەوێت.” لەیەك چرکەدا ئارامیەکی پڕ لە میهرەبانی بە گیانما هات و سەرئێشەکەی لە بیربردمەوە، بەڵام پێم وت: نا تۆ هی خۆت بە، هی کەس مەبە. منیش هی خۆم دەبم و هی کەس نابم. دەستیم گرت و هەردووکمان بەڕێ کەوتین و ماڵێکمان کرد بە ماڵی هەردووکمان. لەو ساتەوە من عاشقی زومورد بووم، ئەو کچێكی قژقەترانی چاو سەوز بوو، نیگاکانی پڕبوون لە سۆز، لە بەرائەت و لە عیشوەی خانمێکی ئەفسوناوی. بێجگە لە زومورد دڵم بەهیچی ترو کەسی تر خۆش نەبوو، ئەو بەهەشت و ئاسمان و خودای من بوو، بەڵام هەردووکمان ناڕەحەت بووین لە بوونمان لەبەهەشت.\nدواجار بڕیارمان دا هەردووکمان باربکەین بۆ دۆزەخ. باشترین ڕێگە ئەوە بوو کە گۆڵمەزێك بنێینەوە و وایان لێبکەین کە دەرمانبکەن لەو بەهەشتە نەعلەتیە. بەیانییەکیان هەستاین و لە باڵکۆنی ماڵەکەمانەوە دەستمان کرد بە کفر کردن، بەداروبەردی خوا و پێغەمبەردا هاتینەخوارەوە. لە پڕ ماڵەکەمان پڕبوو لە جەندرمەی ڕیش درێژ و ناشیرین، هەردوکمانیان باڵبەست کردو بردینیان بۆ لای دەرەجەدارێکی نەجمەدار، دیاربوو ئەمیر بوو. بڕیاریدا کە هەردووکمان لەبەهەشت دەربکەن و ڕەوانەی دۆزەخمان بکەن. زۆرمان پێخۆش بوو، ئیمزامان کرد و هەردووکمانیان لەبەهەشت کردە دەرەوە.\nئێمە لە خۆشیدا خەنی بووبووین، دۆزەخ لەلامان گرنگ نەبوو، گرنگ ئەوە بوو کە بەیەکەوەین.دەرگای دۆزەخیان لێکردینەوە! ئێمە چاوەڕوانی ئاگر و گەرمی دۆزەخمان دەکرد، کەچی بە هیچ شێوەیەك وا نەبوو. دۆزەخ، ئەوەنەبوو کە لە کتێبە ئاسمانییەکاندا باس کرابوو کە شوێنێکە بۆ سوتاندنی ئەوانەی کەسەرپێچی و دژایەتی خودا دەکەن. بەڵکو شوێنێکی ئێجگار ئارام، پڕ لە جوانی سروشت و ئاو و هەواکەشی ئێجگار سازگار بوو. دۆزەخ پڕبوو لە خەڵكی جوان، بەحورمەت، ژیر و کامڵ، پڕ بوو لە زانا و فەیلەسوف، پڕ بوو لە میوزیك، لە شانۆ، لە هەڵسوڕانی ئەدەبی و فیکری و هونەری.\nدۆزەخ شوێنێك بوو کە خەڵکەکەی ئاسایی و بەسادەیی دەژیان، خەڵك سڵاویان لەیەك دەکرد و کینە و بوغز لەوێ نەبوو. دۆزەخ بۆنی گوڵی لێدەهات. من و زومورد واقمان وڕمابوو، نەماندەزانی ئەمە خەوە یان حەقیقەت. هەر کە گەشتینە ئەوێ، بە میوزیکەوە پێشوازیان لێکردین، خانوویەکی بچکۆلەی دڵگەورەیان داینێ کە دەیڕوانی بەسەر دەریایەکی چاو سەوزی بێ ئەوبەردا. پێـیان وتین: “ئەمە ئیتر دوا مەنزلگەی ئێوەیە، لێرە، ڕق نابینن، بەرهەم بۆ هەموانە و مرۆڤەکانی ئێرە هەموو بەیەکەوە بە یەکسانی ژیان دەکەین و کەس لە ژیانی کەسی تردا خۆی هەڵناقورتێنێت. بەخێربێن بۆ خۆشترین دۆزەخ.\nPrevious كە بومەلەرزە دێت، مولحید بەدەم هاوار و هانا بۆ خودا ڕا دەكات … کارا فاتیح\nNext کاك ئارم وانابێت! …خدر حسين …. بەشی سێهەم


بە پێویستم زانی بەم چەند پەیڤە قسەیەک لەسەر ریفراندۆم بکەم:\nیەکەم: ئامانجی ریفراندۆم:\nریفراندۆم ئامرازێکی یاساییە بۆ ئامانج و مەبەستی جیاواز و جۆراو جۆر پەنای بۆ دەبرێت، وەکو:\n١-ریفراندۆم بۆ بەدیھێنانی ئامانجێکی سیاسی، وەکو سەربەخۆیی، جیابوونەوە، یەکگرتن، چونە ناوپەیماننامەیەک یان دەرچون لێی، چوونە بەرەیەکەوە یان دەرچون لێی، یان ھەر ئامانجێکی سیاسی تر.\n٢-ریفراندۆم بۆ ئامانجی یاسایی، وەکو وەرگرتنی رای خەڵک لە سەر دەستور یان پرسێکی دەستوری یان ئەو یاسایانەی کە کاریگەریان لەسەر ماف و ئازادییە بنەڕەتیەکانی مرۆڤ ھەیە، بۆ نمونە لە ھەندێ وڵاتدا ریفراندۆم کراوە بۆ ئەوەی ھاوسەرگیری نێوان یەک رەگەز رێگەی پێ بدرێت یان نا.\n٣-دەکرێت ریفراندۆم بۆ بەدیھێنانی ئامانجی ئابوری، کۆمەڵایەتی، سەربازی، یان ھەر ئامانجێکی تر بەکار بھێنرێت، ئەم ئامانجانە رووکەشن، چونکە لە پشت ئەم ئامانجانەوە ئامانجی سیاسی ھەیە.\nئەوەی پارتی بانگەشەی بۆ دەکات، ھەر ئەنجامدانی ریفراندۆمە بە تەنیا، بێئەوەی ئامانجەکەی دیاری بکات، ئەوانەی کە بەو سانایە و لەناکاتێکدا دوای پارتی کەوتن گوێی خەڵکتان بە ریفراندۆم ئاخنی ئایا پرسیارتان کرد ئامانجی ریفراندۆمەکە چیە؟ یان پارتی بۆ مەبەستێک بەکاری ئەھێنێ ئێوەش ئەبن بە بەڕانی قوربانی!.\nدووەم: ریفراندۆم بۆ سەربەخۆیی چۆن دەکرێت؟\nریفراندۆم بۆ بەدیھێنانی سەربەخۆیی و دامەزراندنی قەوارەی سەربەخۆ بە یەکێک لەم دوو شێوازە دەکرێت:\n١-شێوازی رەق، لێرەدا گەلێک تاک لایەنە ریفراندۆمی خۆی دەکات و گوێ نادات بەوەی چی مەترسیەک ڕووبەڕووی دەبێـتەوە، ئەمە لە بارێکدا دەبێت، کە ئەو گەلە وڵاتێکی زلھێز پشتیوانی بێت، ئامادە بێت پارێزگاری لێبکات.\n٢-شێوازی نەرم، ئەمەش لە رێگەی دیبلۆماسی و کەناڵە یاساییەکانەوە دەبێت، لە چوارچێوەی ڕێککەوتننامە و پەیماننامە نێودەوڵەتیەکان و بە پێی ڕێککەوتنێک دەبێت لە گەڵ ئەو وڵاتەی کە ھەرێمێکی یان پارچەیەکی دەیەوێت لێی جیا بێتەوە، ئەم شێوازە شێوازێکی ئاسایی و پەسەندە، ئەنجامەکەشی رێزلێگیراو دەبێت، بەڵام کات و ھەوڵی زیاتری دەوێت، وادەخوازیت بڕیار لە سەر ئەنجامدانی و پەسەندکردنی ئەنجامەکەشی لە رێگەی دامەزراوە شەرعیەکانی ئەو ھەرێمەوە بێت کە داوای جیابوونەوە دەکات.\nسێیەم: کۆمیتەی ریفراندۆم بۆچی؟\nلێرەو لەوێ باسی دروستکردنی کۆمیتەیەک دەکرێت بۆ ئەنجامدانی ریفراندۆم، دەکرێت پرسیار بکەین ئەرکی ئەم کۆمیتەیە چی دەبێت؟ ئایا دەچێت بۆ لای لایەنەکان قەناعەتیان پێ بکات کە رازی بن بە ریفراندۆم؟ بێگومان ھەموو لایەنەکان لەگەڵ ئەنجامدانی ریفراندۆمن، ھیچ لایەنێک نیە دژی بێت.\nکەواتە بۆ خەڵک سەرقاڵ بکرێت بە سەردان و کۆبونەوە و ئەو شتانە. پاشان عەیبەیەکی زۆر گەورەیە بۆ کوردستان پاش ٢٦ ساڵ لە خۆبەڕێوەبەری جارێکی تر بگەڕێتەوە بۆ ساڵی ١٩٩٢ لە رێگەی لیژنە و کۆمیتەوە باسی پرسە چارەنوسسازەکانی بکات! ئایا ئەو ھەموو پارەو ھەوڵەی لە دامەزراوەکاندا خەرجکراون بە فیڕۆ ناچن؟ باشە سەربەخۆیی و دامەزراندنی دەوڵەت لە پەرلەمان و ئەنجومەنی وەزیراندا باسبکرێت کاریگەری زیاترە، یان لە کۆبونەوەیەکی حزبیدا کە سەرتاپای گومانە؟!.\nچوارەم: بزوتنەوەی گۆڕان لە بەردەم بەرپرسیارێتیدا\nبزوتنەوەی گۆڕان کە نزیکەی لە ٢٥% خەڵکی کوردستان بە تەواوی ویستی خۆیان و بێ ھیچ کاریگەری دروستکردنێک لە سەریان متمانەی راستەقینەی خۆیان پێداوە، بەرپرسیارە لە بەرامبەر ھەموو خەڵکی کوردستان بە گشتی و دەنگدەرەکانی بە تایبەتی، وەڵامی ئەم پرسیارانە بۆ خەڵک بەدەربخات:\n١-ئایا بە راست ریفراندۆم ئەنجامدەدرێت؟\n٢-ئەگەر ریفراندۆم ئەنجادەدەرێت، ئامانجە کەی چیە؟ ئەگەر بۆ سەربەخۆیی بێت، ئەبێت پشتگیری و رابەرایەتی بکات، بەڵام ئەگەر بۆ ھەر ئامانج و مەبەستێکی ترە بێ ھیچ دودڵیەک و بە ئاشکرا دژایەتی بکات، وە سڵ لە ھیچ شتێکیش نەکاتەوە.\n٣-گریمان ریفراندۆم بۆ سەربەخۆیی ئەنجامدەدرێت، ئایا بە کام شێواز؟ ئایا ھیچ وڵاتێکی زلھێز ھەیە موجازەفە بە بەرژەوەندیەکانی خۆیەوە بکات لە پێناوی کوردستاندا؟ من گومانم ھەیە ھەبێت.\nبۆیە بە ھەر شێوازێک بکرێت، دەبێت خەڵکی کوردستان بڕیاری لە سەربدات، چونکە دواجار دەرەنجامەکەی ڕووبەڕووی خەڵکی کوردستان دەبێتەوە، بزوتنەوی گۆڕانیش بەو پێودانگەی نوێنەرایەتی ٢٥% دەنگی راستەقینەی خەڵکی کوردستان دەکات، دەبێت بڕیاردەری سەرەکی بێت لەم بابەتەدا، نابێت بەھیچ جۆرێک رای نادیدە بگیرێت، چونکە ریفراندۆم ئەنجامبدرێت یان نا، ئەگەر ئەنجامدرا سەرکەوتوو بێت یان نا، ئەنجامەکەی باش بێت یان خراپ، ھەمو ئەمانە چارەنوسی خەڵکی کوردستانیان لە سەر بەندە، لە ناویشیاندا دەنگدەرەکانی گۆڕان، بۆیە ئەبێت نە شەرم بکەین و نە بترسین، بەبێ ھیچ دوو دڵیەک و بە ئاشکرا رایبگەیەنین، لە بەرئەوەی ریفراندۆم پەیوەندی بە چارەنوسی خەڵکەوە ھەیە، کەواتە دەبێـت خەڵک خۆی بڕیاری لە سەر بدات، لە رێگەی نوێنەرەکانی لە پەرلەمانی کوردستان، چونکە ئەمە تاکە رێگەی شەرعیە و کاریگەریشی زیاترە لە ھەموو روویەکەوە، ئەگەر ئەمە نەکرێت نابێت گۆڕان سەیرکەر بێت، چونکە ئەوەی ئێستا دەگوزەرێت خراپە، سەیرکردنی خراپەش خراپە.


وەزارەتی دارایی عیراق ئامادەكارییەكان بۆ جێبەجێكردنی یاسای بودجەی ئەمساڵ دەستپێدەكات و پەرلەمانتارێكی لیژنەی داراییش رایدەگەیەنێت، لەناوەڕاستی ئەم مانگەوە یاسای بودجە جێبەجێبكرێت و پارەش بۆ هەرێم رەوانە دەكرێت.\nشیروان میرزا، ئەندامی لیژنەی دارایی لە ئەنجومەنی نوێنەرانی عیراق بەSNNی راگەیاند، دوای بڵاوبوونەوەی یاسای بودجەی 2019 لە رۆژنامەی وەقائیع، لە ئەمڕۆوە 11ی 2ی 2019، وەزارەتی دارایی عیراق دەست بە دابەشكردنی یاسای پەسەندكراوی بودجە بەسەر وەزارەت و پارێزگاكاندا دەكات.\nوتیشی:" ئەگەر ناوەڕاستی ئەم مانگە یاسای بودجە بچێتە بواری جێبەجێكردنەوە، ئەوا هەر لەم مانگەوە پارەكەی عیراق بەپێی یاسای بودجە بۆ هەرێم دەنێردرێت".\nبەوتەی ئەو ئەندامەی لیژنەی دارایی، پێدەچێت لە دوا سەردانی سەرۆكی حكومەتی هەرێم بۆ بەغداو كۆبوونەوەی لەگەڵ عادل عەبدولمەهدی، پرسی بودجەی هەرێم و ئەو پارەیەی كە بڕیارە بۆ هەرێم بنێردرێت تاوتوێ كرابێت، چونكە تائێستا حكومەتی هەرێم بەرچاو روون نییە كە ئەگەر پابەند نەبێت بەیاسای بودجەوە، بەغدا بڕی چەند پارەی بۆ دەنێرێت و ئەگەریش 250 هەزار بەرمیل نەوت رادەست بكات، بودجەكەی چەندە.\n5 مانگ پێشتر - Feb 11 2019 9:04AM


بەشێكی تری شەقامی 120مەتری لە هەولێر دەكرێتەوە – تۆڕی میدیایی خەڵک\n2019/05/10 - 11:01 PM\nوەزیری شارەوانی و گەشتوگوزاری هەرێم ڕایدەگەیەنێت، لەماوەی 10 ڕۆژی داهاتوودا بەشێكی تری شەقامی 120 مەتری لە هەولێر دەكەنەوە.\nنەورۆز مەولود وەزیری شارەوانی و گەشتوگوزاری ھەرێمی كوردستان، لە كۆنگرەیەكی ڕۆژنامەوانیدا ڕایگەیاند، بڕیار بوو لە كۆتایی مانگی ٣ بەشێكی تری شەقامی ١٢٠مەتری لە نێوان ڕێگای كۆیە بۆ كەركوك بكرێتەوە، بەڵام لەبەرئەوەی دیزاینی ناوەڕاستی شەقامەكە سەوزایی زۆری تێدایە و باران بارینی بەردەوامیش ڕێگر بوو لە سەوزكردنی، بۆیە لە ئێستادا كاری تێدا دەكرێت و چاوەڕێ دەكرێت هەفتەیەك تا ١٠ڕۆژی تر بكرێتەوە.\nهاوكات، سەرتیپ قادر سەرپەرشتیاری شەقامی ١٢٠مەتری لە هەولێر ڕایگەیاند: “ڕێگاكە ھەمووی تەواو بووە و تەنھا سەوزاییەكەی ھەندێكی ماوە و سەرقاڵی تەواو كردنین، ھەر كاتێكیش تەواو بوو كە چاوەڕێ دەكرێت تا چەند ڕۆژی تر كۆتایی پێ بێت، بە ڕووی ھاووڵاتیاندا دەكرێتەوە”.\nسەرپەرشتیاری شەقامی ١٢٠مەتری لە هەولێر وتیشی، ئەو بەشەی دەكرێتەوە، ٩ كیلۆمەترە و دواتر تەنھا ٩ كیلۆمەتر دەمێنێت، كە ئەویش ئەمساڵ تەواو دەبێت و بەمەش ھەر ٣٨ كیلۆمەترەكە، كە درێژیی شەقامەكەیە، تەواو دەبێت و دەكرێتەوە.\nشەقامی 120مەتریكەركوككۆیەنەورۆز مەولودهەولێرھەرێمی كوردستانوەزیری شارەوانی و گەشتوگوزار\nڤیدیۆ.. عیراق هۆشداری دەداتە هەرێم


گه‌نده‌ڵی (الفساد، Corruption) ده‌سته‌واژه‌یه‌کی گشتیه‌و ئاماژه‌یه بۆ خراپ بەکارهێنانی دەسەڵات و، کردەیەک کە ببێتەهۆی به‌زاندن و پێشێلکردنی سنوری پاکێتی(النزاهه).هەرچی گەندەڵی هەڵبژاردنیشە(الفساد الانتخابات-(Election Fraud ,Electoral Corruptionچەمکێکە نیشانەیە بۆ کۆی ئه‌و هه‌وڵە ساختەکارییانەی کارده‌کاته سه‌ر ئیراده‌ی ئازادانه‌ی ده‌نگده‌ری وڵاتێک بۆ هه‌ڵبژاردنی لایه‌نێک و ره‌تکردنه‌وه‌ی لایه‌نێکی تر.\nتوێژەران و پەیپەرەکانی تایبەت بە گەندەڵی سیاسیی و ساختەکاری لە دەنگدان، هه‌ر جۆره کارتێکردنێک له سیستمی هه‌ڵبژاردن بە گه‌نده‌ڵی دەزانن، بۆ نمونه به‌کارهێنانی بودجه‌ی حکومه‌ت بۆ بانگه‌شه‌ی هه‌ڵبژاردن، کڕینی ده‌نگ به پاره، یاخود پێشکه‌شکردنی دیاری بۆ ده‌نگده‌ران و خاوه‌ن نفوزه‌کان، ده‌ستێوه‌ردان له پرۆسه‌ی هه‌ڵبژاردنه‌کان له‌کاتی ده‌نگدان و ده‌نگ ژماردن و راگه‌یاندنی ده‌نگه‌کان، کارکردنه سه‌ر ده‌زگاکانی هه‌ڵبژاردن (وه‌ک کۆمسیۆنی باڵا) یان ده‌ستنیشانکردنی ئه‌ندامانی ده‌زگاکه‌بۆ گۆڕانکاری لە دەنگی راستەقینەی خەڵک لە بەرژەوەندی لایەک و دژی لایەنێکی دیکە.\nگەندەڵی هەڵبژاردنکاتێک سەرهەڵدەدات کە هێز و لایەنێکی سیاسی بە رێگایەکی نایاسایی و دوور لە بنەماکانی دیموکراسی دەسەڵات دەگرێتە دەست لە رێی ساختەکاری لە دەنگەکان، دەستکاریکردنی رێژەی راستەقینەی بەشداربوان، سەپاندنی دەسەڵاتی حیزبێکی بێ جەماوەر بەسەر پارتە رکابەرەکانی دیکە و شاردنەوەی قەبارەی پارتەکان و گزیکردن لە خواستی راستەقینەی دەنگدەران. ئەو پارت و هاوپەیمانانەی بەم رێگا ناشه‌رعیانە دەسەڵات دەگرنە دەست؛ کارئاسانی تەواو بۆ تەشەنەسەندنی ژینگەی گەندەڵی دەکەن و دەکارێن ئازادییە کەسییەکان بەرتەسک بکەنەوە و، لەهەمووشی مەترسیدارتر سامانی گشتی وڵات بۆ قەڵاچۆکردنی هێزە ئۆپۆزسیۆن و نەیارەکانی خۆیان بەکار دە‌هێنن.\nئەم جۆرە لە گەندەڵی لە زۆر رێگاوە دەچێتەوە سەر گەندەڵی سیاسی کە سیاسیە پلەبەرزەکان ئەنجامی دەدەن و، بەهۆی هەژموونی بەرفراوانیان لەناو سیستمی سیاسی و ئیدارەکردنی وڵاتدیموکراسیەت و کێبڕکیی سیاسی و ئاڵوگۆڕی ئاشتیانەی دەسەڵات و هەڵبژاردنەکان دەخەنە ژێر پرسیارەوە، چونکە وەک دەوترێت هیچ شتێک لەگەندەڵی سیاسی ترسناکتر نییە، بە تایبەت ئەو دەمەی سیاسەت لە پشت گەندەڵیەوە دەبێ، ئەو وەختەی سیاسەت پشتگیری لە گەندەڵی دەکا، ئاسەوارە گەورەکانی لەسەر سەقامگیری و ئاشتی کۆمەڵایەتی گەورەتر دەبێت.\nئەگەرچی ژمارەیەکی بەرچاو لە دەوڵەتانی جیهان لەساختەکاری هەڵبژاردنەوە گلاون و ئابڕوچوون و سکانداڵی گەورەی لێکەوتووەتەوە، بەڵامگەرای تەشەنەسەندنی گەندەڵی هەڵبژاردن زیاتر لەو وڵاتانە بڵاودەبێتەوە کە سەروکاریان لەگەڵ دیکتاتۆریەت و ستەمکاری و فەرمانڕەوایی بنەماڵەیی هەیە. ئەم تایپە لە حکومڕانی هەمو رێکارێکی نایاسایی و ناشەرعی دەگرێتەبەر بۆ درێژکردنەوەی دەسەڵاتی سیاسیی و بە دەستهێنانەوەی کورسی دەسەڵات. خواستی هەرەمدۆستی ئەو پارتانەی بڕوایان بە هەڵبژاردن و شەرعیەتی حوکمڕانی لەرێی خەڵکەوە نیە، خواستێکە نیشانەیە بۆ مەترسی گەورە لەسەر ئاسایش و ئارامی خەڵک، چونکە کاتێک دەسەڵات رێگەنادات گۆڕانکاری بە فۆرمی مەدەنی و ئاشتیانە دروستبێت، بیانو دەدەنە دەست رکابەرەکانیان تا بیر لە ئەگەر و رێگای دیکەی گۆڕانکاری بکەنەوە.


➕ ئەم بابەتە لەلایەن: (م. ب.)ەوە لە: Jan 11 2016 11:46PM تۆمارکراوە\n📷 فایلی وێنە 1.0.1 86 KB Jan 11 2016 11:46PM م. ب.


ئیتر قسە ئەكەم..! - پەرەگراف\nئیتر قسە ئەكەم..!\n"سەیرە، هەمو گلەیی لە بێ پارەیی بزوتنەوەكە ئەكەن، كە یەكێكیش پارەمان بۆ پەیدا ئەكات ئەو هەمو هەرایە ئەنێنەوە"، لەدوا كۆبونەوەی جڤاتی نیشتمانیدا، رێكخەری گشتی بەم قسەیە ویستی كۆتایی بەو مشتومڕە بهێنێ كە لەسەر (دانانی وەزیری كۆچ‌و كۆچبەرانی پێشو لە لیژنەی هەڵسەنگاندنی كاندیدەكان) گەرم ببو. هەندێ ناڕازی‌و هەندێ بەتوندی بەرگرییان دەكرد، تا گوێبیستی ئەو قسەیەی رێكخەری گشتی نەبوم، وام دانابو، قسە لەسەر ئەو مەسەلەیە نەكەم، ئەو مەشهورە بەوەی كە لە كۆبونەوەكاندا، بە قەدەر هەمو ئەندامانی جڤات قسە ئەكات. لەگەڵیا بیری كۆبونەوەیەكم كەوتەوە لە بەهاری ساڵی 2017دا رۆژانی پێنج شەممان ئەم گروپەی خانەی راپەڕاندن لەگەڵ رێكخەری ژورەكان ئەیان كرد‌و تیایدا (ئارام شێخ محەمەد) وەك نوێنەرایەتی بەغدا باسی فایلەكەی ئەو تاقانە وەزیرەمانی هێنایە كۆبونەوەكەوە‌و رونی كردەوە كە (عالیە نسەیف) چۆن ئەم مەلەفەی جوڵاندوە‌و لەڕوی یاساییەوە چیتر ئەو ناتوانێ دوای بخات، بڕیاری كۆبونەوەكەشی لەسەر ئەو مەسەلەیە خستە نێوان دو بژاردەوە، یەكەمیان: بچێتە ئەنجومەنی نوێنەران‌و دڵنیای كردینەوە كە\nدەرناچێ‌و وەك وشیار زێباری متمانەی لێ وەردەگیرێتەوە، یان ئەوی تریان لەڕێگەی (مالیكی)یەوە بكەوینە سوڵح، چونكە (عالیە) تەنها بەقسەی (مالیكی) دەگیرێت.\nوێڕای ناڕەزایی خۆم‌و چەند هاوڕێیەك، بەڵام بژاردەی دوەم بە موبەڕیڕی سومعەی بزوتنەوەكە، بو بە بڕیاری زۆرینەی كۆبونەوەكە.\nئەوكات‌و تا دوا كۆبونەوەی جڤات‌و ئەو قسەیەی رێكخەری گشتی، من نەمزانیبو ئەم مەلەفە شەریك‌و پشتیوانی گەورەی لە بزوتنەوەكەدا هەیە.\nبەگێڕانەوەی ئەو قسانە‌و هەڵوەستە لەسەر قسەكەی رێكخەری گشتی، مشتومڕ گەرمتر‌و دوڕدونگی‌و توڕەبونی شەریكەكانی ئەو مەلەفە زیاتر بو، هەمو ئەو حیكایەتانەی لەسەر گۆچانەكەی سەید عومەر دەكرا، لە مێشكمدا هەرەسی هێنا.\n(ئاخر هەزاران هاوڕێمان لەو پێناوەدا شەهید بون، هەزاران خێزانمان بێ دەرەتان‌و سەرپەرەشتیار كرد، دواجاریش بەم بزوتنەوەی گۆڕانە، هەزارانمان توشی سزای نانبڕین‌و تا روبەڕوبونەوەی تیرۆر كرد، تەنیا شانازیمان ئەوە بو كە بەردەوامین لە بەگژاچونەوەی گەندەڵی‌و پابەندی ئەو خواست‌و هیوایانەی هاوڕێكانمانین، ئێستا لەبەردەم سەركردایەتیەكەماندا، مەسئولی یەكەم بە ئاشكرا دەڵێ پارەی بۆ پەیدا كردوین، كۆمەڵێك شەریكەپەیداكەریش لە هەراو زەنایەكدا، لە پێشیانەوە ئەندامانی خانەی راپەڕاندن، بەگژما دێنەوە، ئێمە بەڵێنمان ئەوە بو دەستی كۆمەڵێ گەنج بگرین‌و بیانكەین بە سەركردەی دوارۆژی میلەتەكەمان، ئەوەی دەگوزەرێ ئەوەیە، ئەو گەنجانەشیان فێری ناشیرینترین‌و ناجۆرترین شێوازی دزیكردن كردوە.)\nهێشتا من لە ناو كۆبونەوەكەدا بوم، رێكخەری گشتی لە دەرەوەی هۆڵەكە‌و لەبەرچاوی چەند كەسێك وتبوی "جارێكی تر ئەم زەلامە بێتە كۆبونەوەی جڤات، من بەشداری ناكەم".\nبەیانی رۆژی دواتر، بڕیاری دورخستنەوەی من، بە شەفەیی‌و عەشایەری، بە تەلەفزیۆنەكەی كۆمپانیای وشە ئەدەن. لەژێرەوەش وای بڵاوئەكەنەوە، گوایە من زانیاری كۆبونەوەكەی جڤاتم بە دەزگاكانی راگەیاندن داوە. من پەیوەندییەكی پتەوم لەگەڵ گشت راگەیەندكارەكانی كەناڵە جیاجیاكاندا هەیە، لێرەوە بێمەنەتی خۆم لەوانیش‌و لە گشت دەزگای راگەیاندنەكان رادەگەیەنم، (هەرچی سەبارەت بەو كۆبونەوەیە پێمداون، ئاشكرای بكەن‌و بەناوی منەوە بڵاوی بكەنەوە)، كە روینەداوە. نایشارمەوە لە مەجلیسێكی هاوڕێكانمدا نوكتەیەكم لەسەر "راوێژكارە چینییەكەی رێكخەری گشتی" وت‌و چەند راگەیەندكارێك لەو مەجلیسەدا بوون، كە زۆرجار نوكتە‌و قسەی خۆش لە مەجلیسەكانی رێكخەری گشتییەوە فێربوین.\nوەك لە رونكردنەوەی پێشوودا لەسەر ئەو مەسەلەیە بەڵێنم دا، لەسەر سێ خاڵی ناكۆكی نێوانمان درێژە‌و وردەكاری بڵاوبكەمەوە، لێرەوە بەشی یەكەم دەستپێدەكات.\nلەجیاتی سەرەتا.. !\nهەرسێ مامۆستا (جەلال‌و جەمال‌و سەید عومەر)، سێ ناوی دیاری ئەو مێژوەن كە من كاری سیاسیم تیایدا كردوە، (یەكەمیان ساڵی 87و لە كوختێكی گوندی (بانیمۆرد)و لە مقەڕی تیپی 51ی گەرمیان، دوەمیان ساڵی 91و لە شەڕەكانی بەرگری شاخی ئەزمەڕ، سێهەمیشیان لە 30/12/1991دا) بۆ یەكەمینجار بینیومن، ئەخیر كەسیان هەر ئەو رۆژە دوو بوتڵ ویسكی بەدیاری دامێ بۆ خۆم‌و هاوڕێكانم، تا سەری ساڵی تازەی پێ بەڕێ بكەین، من بە ئەركی وەرگرتنی موچە‌و نەسریەی دەزگای راگەیاندنی (ی ن ك) لە گەڵاڵەی حاجی ئۆمەرانەوە هاتبوم بۆ دەزگای دارایی لە قەلاچۆلان، كە ئەو زاتە مەسئولی یەكەمی بو.\nزیاتر لە 30 ساڵە‌و بە قەواڵەیەكی حیزبی، رێكخراوەیی، كۆمەڵایەتی‌و ئەخلاقی بەوانەوە بەندم‌و ئەوانیش دور لە گشت بەهایەك، بەبێ هیچ موبەڕیڕێكی دەستوری، عورفی سیاسی‌و ئیداری، تەنانەت مامۆستایەتیش، سەریان نا بە سەری یەكەوە‌و لە كاردانەوەی دەمەقاڵێی ناو دوا كۆبونەوەی جڤاتی نیشتمانیدا (پێشتریش لە چەندین كۆبونەوەی تردا) زۆریان هێنا‌و تاكلایەنە گشت قەواڵەكانیان بەتاڵكردەوە، بێ ئاگاداركردنەوە، بێ گفتوگۆ‌و لێكۆڵینەوە، بێ مافی بەرگری لەخۆكردن. دەبێ هاوڕێكانی تریان، گۆڕانخوازان‌و خەڵكی تر چ متمانەیەكیان بەم سێكوچكەی خڕە (خانەی راپەڕاندن) بێت ؟ كە گوایە هی بزوتنەوەیەكە بەرگری لە سەروەری یاسا‌و مافی هاوڵاتیان دەكات.\nتەنیا سوپاسم بۆ ئەوان ئەوەیە، وایان كرد هەندێ حەقیقەتی خۆیان‌و بزوتنەوەكە لەو سنورە تەسكەی كۆبونەوەی حیزبی بهێنمە دەرەوە (كە پێشتریش لێ بێدەنگ نەبوم) بۆ رایگشتی‌و گۆڕانخوازان بەیان بكەم، گەر وانەبوایە، دەبوایە هەر لە ژوری كۆبونەوەكاندا بیڵێمەوە‌و وام دانابوو لە دوا ساڵەكانی تەمەندا وەك یاداشت بیانگێڕمەوە، ئەوسا هەرگیز گۆڕانخوازان‌و رایگشتی نەیادەبیست.\nسێكوچكەی خڕ‌و نەوشیروان مستەفا\nهەوڵ‌و تێكۆشان‌و بیری نەوشیروان مستەفا بۆ كاری حیزبی، حوكمڕانی‌و ئایندەی كورد دوای 15 ساڵ بەردەوامی خەباتی شاخ‌و دوای راپەڕین چڕو پڕتر بوەوە، مەسعود بارزانی سەرگەرمی ئاشتكردنەوەی سەرۆك خێڵ‌و جێگیركردنی بنەماڵەكەی، مام جەلالیش ساڵانێك بو چالاكییەكانی خستبوە دەرەوەی وڵات‌و تەنانەت فریای ئامادەكارییەكانی راپەڕین‌و بەشداریكردنیشی نەكەوت. بۆیە نەوشیروان مستەفا وەك كەسی یەكەم لە كایەی سیاسی‌و حوكمڕانیدا دەركەوت، لە (برایم خەلیل)ەوە تا تخوبی (خانەقین) خۆی‌و هاوڕێكانی حوكمیان دەكرد.\nخۆپاراستن، ئاشتی كۆمەڵایەتی، ئیستیقراری سیاسی‌و ئابوری‌و ئاوەدانكردنەوەی گوندەكان، پرۆژە‌و بەرنامە‌و گفتوگۆی كۆبونەوەكانی لەگەڵ پێشمەرگە، رێكخستن، كەسایەتی‌و خەڵك بو. هاوشانی ئەوە كاری بۆ كۆنگرەی یەكەمی یەكێتی‌و ئاڵوگۆڕی سەركردایەتی دەكرد، چونكە پێ وابو بەو سەركردایەتییە، ئەو پرۆژە گرنگانە جێبەجێ ناكرێ.\nبۆیەكەمجار ململانێ‌و كێشەی دەسەڵات‌و جیاوازییەكان لەنێوان مام جەلال‌و نەوشیروان مستەفادا بە ئاشكرا دەركەوت، هەوادارانی هەردو جوامێر فەرز بون، سەید عومەر وەك سەرۆكی كوتلەی سجن (فەرەیدون عەبدولقادر وازی هێنا بو، كاری بازرگانی دەكرد)، كەوتە تەرەفی مام جەلال‌و دواجار‌و پێش كۆنگرەش هەردو مامۆستا (جەلال‌و جەمال) بەهەمان شێوە، ئیتر لەو ساڵەوە هەتا دروستكردنی رەگ‌و كۆمپانیای وشە، ئەوان فڕیان بەسەر پشتیوانیكردنی بەرنامەی نەوشیروان مستەفاوە نەبوە (روداوەكانی ئەو ساڵانەش چیرۆكێكی درێژە، تەمەن دەرفەت بدات بڵاوی دەكەمەوە).\nدوای دروستبونی كۆمپانیای وشە‌و لە كۆبونەوەیەكی مەكتەبی سیاسی یەكێتیدا، كۆسرەت رەسوڵ عەلی كە سەرپەرەشتی كۆبونەوەكەی دەكرد، پرۆژەیەكی بۆ چاكسازی پێشكەش كرد (مەحزەرەكەی ماوە، من لە كۆبونەوەكەدا بوم).\nخاڵی یەكەم: نابێ هیچ مەسئولێك خزمی دەرەجە یەكی بۆ هیچ پۆستێك كاندید بكا.\nخاڵی دوەم: نابێ هیچ مەسئولێك خزمی دەرەجە یەكی لە مقاولات‌و كۆمپانیا‌و تەندەردا بەشدار بێ.\nخاڵی سێیەم: نابێ هیچ مەسئولێك بەسەر كادرو پێشمەرگەدا پارە ببەخشێتەوە.\nخاڵی چوارەم: ....\nسەید عومەر هەڵیدایە‌و وتی:\n"راوەستە كاكە.. راوەستە، ئەمانەی تۆ ئەیڵێی كێ كردویەتی ؟! خۆت نەتكردوە ؟! خۆت بە گونیە پارە لە مام جەلال وەرناگریت‌و ئەیبەخشیتەوە ؟!".\nلەوەڵامدا كاك كۆسرەت وتی:\n"ئیحترامەن بۆ خۆت‌و كۆبونەوەكە وەڵامت نادەمەوە".\nئەرسەلان بایز كە لە شانی راستی كاك كۆسرەت دانیشتبو، لای سەید عومەریش بە "ئەرسۆ" بانگ دەكرا، وتی:\n"جەنابی كاك كۆسرەت روخسەت بدە من وەڵامی بدەمەوە".\n- كاك عومەر، ئەو پارەیە هەمان ئەو پارەیەیە كە پێشتر مام جەلال بۆ دژایەتیكردنی كاك نەوشیروان ئەیدا بە تۆ ! ئێستا گۆڕیویەتی‌و ئەیدا بە كاك كۆسرەت ! جیاوازیەكە ئەوەیە گونیەكانی تۆ دۆلار بون، ئەوەی كاك كۆسرەت دینارە !\nبە پرتە‌و بۆڵە كۆبونەوەكە هەڵگیرا‌و خاڵی چوارەمی پرۆژەكەمان گوێ لێ نەبو.\nلە چاوەڕوانی دیدارەكەی مامدا !\nشوباتی 2009 پێنج كەس (كۆسرەت رەسوڵ، عوسمان حاجی مەحمود، مستەفا سەید قادر، سەید عومەر، جەلال جەوهەر)بۆ فشاركردن لەسەر مام جەلال‌و بۆ جێبەجێكردنی پرۆژەیەكی چاكسازی‌و ئاشتبونەوەی گشتی‌و گەڕانەوەی نەوشیروان مستەفا، گەیشتنە بنەست‌و ئیستیقالەیان دا، مام جەلال كە پێی وابو، كۆسرەت رەسوڵ سەركردایەتیان ئەكا، پەیوەندی بەردەوامی پێوە دەكرد، بانگی كرد بۆ بەغدا‌و بەدوایدا عوسمان‌و مستەفاشی بانگ كرد، چەند رۆژێك لەوێ مانەوە، هەردو مامۆستا (جەلال‌و سەید عومەر)، نە بانگكران‌و نە پەیوەندیان پێوەكرا، سەید عومەر ئەوەندە لە خەمی سەردان‌و پەیوەندییەكانی مام جەلالدا بو، ئەوەندە ئاگای لە ئیستیقالە‌و پرۆژەكە نەمابو، بیستبوی كە مام جەلال وتویەتی" ئەو دوانە با بڕۆن‌و مستەفا‌و عوسمان چیان دەوێ بۆیان دەكەم". كۆسرەت رەسوڵ پێنشیازی بۆ كردن كە بەو سازشەی مام جەلال رازی بن‌و وەعدی جێبەجێكردنی پرۆژەكەشی لێ وەردەگرین، بەڵام پێشتر هەر پێنجیان رێككەوتنێكی ئەخلاقی‌و مەبدەئییان هەبو كە پێكەوە بڕیار وەربگرن، سەید عومەریش ئیهمالكردنەكەی مام جەلالی بینیبو، پێداگری لەسەر رێكنەكەوتن ئەكرد. مام جەلال تەرحی جێگری سەرۆكی حكومەتی لە جێگەی عیماد ئەحمەد‌و دواتریش سەرۆكایەتی حكومەت لە جێگەی بەرهەم ساڵح بۆ عوسمان كردبو، تەرحێكی هاوشێوەی ئەوەش بۆ مستەفا، بەڵام بەهیچ شێوەیەك هەردو مامۆستاكەی نەخوێندبوەوە، دەمانبیست مام جەلال وتویەتی" ئەو دوانە با بڕۆن لای كاكە نەوەش تێكبدەن".\nدوای نیوەڕۆیەك لە ژورەكەی خۆم‌و لە مەكتەبی سیاسی دانیشتبوم، زەنگی تەلەفۆنەكەم لێی دا.\nكاك عومەر ئەڵێ هەر ئێستا وەرە بۆ ماڵەوە\nئەوەندەی مەسافەی رێگاكە‌و لە هۆڵی دانیشتنەكەی سەید عومەر‌و بەرامبەر یەكتری خۆم بینیەوە:\n- رەزاق مام جەلال داوایكردوە بیبینم، ئەچم، بەڕای تۆ چی پێ بڵێم ؟\n- پێداگری لەسەر پرۆژەكەتان بكەن، چەند خاڵێكی بەپەلەی پێ جێ بەجێ بكەن، زۆر گرنگە هەست نەكا تۆ تامەزۆری دیداری ئەوی.\nئەمەی دوایم بۆیە وت، چونكە شاگەشكەییەكی سەیر بە دەموچاوی سەید عومەرەوە دیار بو.\nسەعات كەوتە دوای سێی نیوەڕۆ و مەوعیدی دیدار سەعات چوار بو، هەتا چارەك پێش چوار، چوارجار رێبواری سكرتێری بانگ كرد‌و ئەیوت "تەلەفۆنیان نەكرد ؟!"، ئەویش بە "نەخێر" وەڵامی ئەدایەوە. چەند دەیقەیەكی مابو بۆ چوار‌و رێبواری بانگ كردەوە:\n- كوڕم تۆ تەلەفۆن بكە، بزانە چی رویداوە، ئەوە مام جەلال نیە لە مەوعیدەكانی دوابكەوێت.\nتەلەفۆن لە دەرەوەی هۆڵەكە ئەنجام ئەدرا، بۆیە دوای چەند دەقەیەكی تر‌و رێبوار بە دەموچاوێكی شێواوەوە هاتەژورەوە:\n- كاكە، وەڵامیان دایەوە، ئەڵێن مام جەلال لەناو تەیارەدایە‌و بەرەو بەغدا ئەفڕێ.\nچەند چركەیەك‌و هەمو ئەو شادمانیەی سەر رووی سەید عومەر بو بە تاس‌و بێدەنگی، كپبونی من‌و راوەستانی بەپێوەی رێبوار، وایكردبو بیم‌و شۆكت بە روخساری دیوار‌و قەنەفەكانیشەوە هەست پێئەكرد.\n- رەزاق ئەگەر بچینە لای گۆڕان‌و كاك نەوشیروان، تۆ‌و هاوڕێكانت چەند كەس ئەبن ؟!\nبەم قسەیە، بێدەنگی ژورەكەی شكاند، رێبواریش چوە دەرەوە‌و دەرگاكەی لێ داخسین، هەستم ئەكرد گشت شۆك‌و بیم‌و بێدەنگی ژورەكە هاتوەتە ناخی منەوە، وتم:\nكاك عومەر، من‌و چەند هاوڕێیەكین، رەنگە پەلەنەكەین، ببین بە 10 كادرو ئەندام مەكتەب.\n- قسەیان لەگەڵ بكە‌و خۆتان حازر بكەن.\nزیاتر لە ئەمری فەرماندەیەكی سەربازی ئەچو بۆ سەربازەكانی، بۆیە لای منەوە بێ وەڵام تێپەڕی. دوای چەند چركەیەك بێدەنگی، روخسەتی پرسیارێكم لێ خواست‌و وتم:" دوای ئەم وەڵامە رای خۆم ئەڵێم":\n- تۆ مام جەلالت پێ باشە یان كاك نەوشیروان ؟\nهەرزو پەشمان بومەوە لەوەی پرسیارێكی سادە‌و مناڵانەم كردبێ، بەڵام بێ سێ‌و دو، وەڵامی دایەوە:\n- كاكە مام جەلال بەس نیە گوێت لێ ئەگرێ، خۆ ئەوە هەر گوێشت لێ ناگرێ\nلەگەڵ وەڵامەكەیدا، قسەیەكی تریم بیركەوتەوە كە پێش چەند هەفتەیەك‌و لەژورەكەی خۆی پێی وتبوم " مام جەلال لە قوڕ كادر دروستئەكا، ئەم نەوشیروانەش ئاڵتونی بدەرێ ئەیكا بە قوڕ"، وتیشی بەرزانی ئەحمەد كوردە نمونەی ئەوەی مام جەلالە‌و نمونەكەی كاك نەوشیروانیشی لەژێر لێوەوە وت‌و لێی تێنەگەیشتم.\nلەوكاتەدا نازانم‌و چۆن‌و چەندین قسەی تری سەیدم لە گاڵتەكردن بە كۆمپانیای وشە‌و رۆژنامەی رۆژنامە‌و ئۆپۆزسیۆنبون‌و.. هتد بەخێرایی بەبیردا هات‌و وتم:\n- ئینجا كەوایە كاك عومەر ئێمە بۆ ئەبەیت، ئەوە بڕیارمدا من نەیەم.\nرۆژی دوایی‌و هەواڵی پەیوەندیكردنی چوار مەكتەبی سیاسی لە میدیاكاندا، بڵاوكرایەوە.


داعش (17) ژنی خێزانە هەڵاتۆكان دەڕفێنێت\nبە تۆمەتی هەڵاتنیان لە ناوچەی حەویجەی ژێر دەسەڵاتی (داعش)، چەكدارانی ئەو رێكخراوە (17) ژن دەڕفێنن.\nبەپێی سەرچاوە ئەمنیەكان، لەماوەی هەفتەی رابردوودا، چەكدارانی (داعش) بەشێكی زۆر ئەو خێزانانەیان دەستگیركردووە، كە ویستوییانە بەرەو ناوچە ئازادكراوەكان هەڵبێن، هاوكات ئاماژە بەوەشدراوە؛ لە دوای دەستگیركردنی خێزانەكان، چەكدارانی (داعش) هەستاون جیاكردنەوە و رفاندنی ژنانی ئەو خێزانانە بۆ ناوچەكانی زاب.\nئەمە و بەپێی سەرچاوە ئەمنیەكان، تائێستا چەكدارانی (داعش) زیاتر لە (17) ژنی ئەو خێزانەیان رفاندووە، كە لە كاتی هەڵاتنیان دەستگیریكردوون.\n2/11/2017 11:28:38 AM


عه‌لادین باباشه‌هابی کۆچی دوایی کرد – زاگرۆس پۆست\nماڵەوە / كولتوور / عه‌لادین باباشه‌هابی کۆچی دوایی کرد\nعه‌لادین باباشه‌هابی کۆچی دوایی کرد\nپێنج شه‌ممه 26 حوزه‌یران 2014\tكولتوور, هەواڵ 70 جار خوێنراوه‌ته‌وه\nسه‌رله‌به‌یانیی ئه‌مڕۆ پێنجشه‌مه، عه‌لادین باباشه‌هابی هونه‌رمه‌ندی ناسراوی خه‌ڵکی سنه کۆچی دوایی کرد.\nبه گوێره‌ی سه‌رچاوه‌کانی هه‌واڵ سه‌رله‌به‌یانیی ئه‌مڕۆ 5ی پوشپه‌ڕی 93ی هه‌تاوی هونه‌رمه‌ندی ناسراوی کوردو خه‌ڵکی شاری سنه عه‌لادین باباشه‌هابی به هۆی نه‌خۆشینه‌وه له ته‌مه‌نی 75ساڵیدا کۆچی دوایی کرد.\nباباشاهی ساڵی 1318 له شاری سنه له‌دایکبووه‌و به هۆی بنه‌ماڵه‌که‌یه‌وه له گه‌ڵ دنیای هونه‌رو گۆرانیی کوردی ئاشنا بووه‌و ده‌ستی کردووه به کار له‌و بواره. به هۆی ئه‌وه‌ی نه‌وه‌ی هونه‌رمه‌ندی به‌ناوبانگ، عه‌لی ئه‌سغه‌ری کوردستانی بووه زۆر زوو له‌گه‌ڵ گۆرانیی کوردی تێکه‌ڵ بووه‌و له سه‌ره‌تای ده‌ستپێکردنی خوێندنیدا شێوازه‌کانی مۆسیقای ناسیوه.\nساڵی 1335هه‌تاوی هۆنراوه‌ی ‘ئه‌ی وه‌ته‌ن’ی له رادیۆ ده‌نگی سنه‌دا وتووه‌و له‌و کاته‌وه وه‌ک گۆرانی بێژ ناسراوه. ساڵی 1346 له‌گه‌ڵ چه‌ند ئۆرکسترا ئاشنا بووه‌و کاری کردووه، دواجار پاش تێپه‌ڕاندنی خولی ئامێری سێلفژ به شێوه‌ی پرۆفیشناڵتر کاره‌کانی درێژه پێدا. له کۆی کارو چالاکییه‌کانی نزیکه‌ی 60به‌رهه‌می له دوای خۆی بۆ گه‌نجینه‌ی گۆرانیی کوردی به‌جێهێشت.\nگرینگترین به‌رهه‌مه‌انی ئه‌و هونه‌رمه‌ندهبرێتیه له: ‘جێژوانی جاران’ تۆمارکراو له سنه، ‘هه‌ورازی دڵ’ تۆمارکراو له له‌نده‌ن، ‘شنه‌ی به‌ر به‌یان’ تۆمارکراو له سۆئێد‌و ‘پاییزه’ تۆمارکراو له تاران.\nبڕیاره ته‌رمی ئه‌و هونه‌رمه‌نده سبه‌ینێ هه‌ینی له رێوڕه‌سمێکی شیاودا له شاری سنه ئه‌سپه‌رده بکرێت.\nهه‌ینی 27 ئایار 2016\t6,000


ئایار | 2021 | حکومەتی هەرێمی كوردستان | وەزارەتی کشتوکاڵ و سەرچاوەکانی ئاو | حکومەتی هەرێمی كوردستان\nدەروازەى بازاڕەکانى ناوەڕاست و باشوورى عێراق بە ڕووى بەرهەمى ناوخۆیی هەرێم کرایەوە\nوەزیری کشتوکاڵی عێراقى فیدراڵ و شاندێکی یاوەری لە هەولێرن بۆ مەبەستی بەسەرکردنەوەی پرۆژەکان و پەرەپێدانی پەیوندییەکان، هەر لەم چوارچێوەیەشدا بوو کە بڕیار لەسەر کردنەوەى دەروازەى بازاڕەکانى نێوەڕاست و باشوورى عێراق درا و سەردانى پڕۆژەى بەبازاڕکردنى گەنمى جوتیارانیش لە هەولێر کرا.\nوه‌زیری كشتوكاڵی عێراق و هه‌رێم باسى كێشه كشتوكاڵییه‌كانی نێوانیان کرد\nپەرەپێدانی پەیوەندییەکان و چارەسەرکردنی کێشە کشتوکاڵییەکان و بابەتی ساغکردنەوەی بەرهەمی ناوخۆیی جوتیاران و کردنەوەی بازاڕەکانی عێراق باس و گتوگۆى نێوان هەردوو وەزیر بوون.\nوه‌زاره‌تی كشتوكاڵ تاقیگە و پشکنینی دەروازە نێودەوڵەتییەکان یه‌ك دەخات\nبێگەرد تاڵەبانی وەزیری کشتوکاڵ و سەرچاوەکانی ئاو، لەڕێگەی لێژنەیەکی باڵاى وەزارەتەکەیەوە بڕیارى لەسەر چاودێری و بەدواداچوون بۆ کاروباری سنوورەکان و پێداچوونەوە بە میکانیزمەکانی کارکردیان دا.\nوەزارەتی کشتوکاڵ خوازیارى پەرەپێدان و باشترکردنى بەرهەمى سەوزە و ئاژەڵى ناوخۆییە\nوەزارەتى کشتوکاڵ و سەرچاوەکانى ئاو بە هاوبەشی هەر یەک لە کۆمپانیای جەمرەی تورکی و وەبەرهێنەرێکی کوردستانی، دوو سیمیناری گرنگی بۆ هەردوو بەرهەمى سەوزە و سامانى ئاژەڵ پێشکەش کرد بە مەبەستى زیادکردن و باشترکردنى بەرهەمى ناوخۆیی.\nسه‌رۆكی حكومه‌ت: پڕۆژەی بەبازاڕکردنى گەنم بیرمان دەخاتەوە به‌ڵێنه‌كانی حكومه‌ت یه‌ك یه‌ك جێبه‌جێ ده‌كرێن\nمەسرور بارزانى سەرۆکى حکومەتى هەرێمى کوردستان لە دانانى بەردى بناغەى پڕۆژەى بەبازاڕکردنى گەنمى جوتیاران لە پارێزگاى سلێمانى گوتى "پڕۆژە‌کە دڵنه‌وایی ده‌داته هه‌موو جووتیارانی كوردستان به گشتی و پارێزگای سلێمانی به‌تایبه‌ت".\nله گه‌رمیان گرنگی به به‌رهه‌می ناوخۆیی ده‌درێت\nبەڕێوەبەری گشتیی کشتوکاڵی گەرمیان لەگەڵ ژمارەیەک لە بەڕێوەبەران سەردانی دوو جوتیاری نموونەییان کرد کە بەرهەمی خۆماڵییان لەسەر زەوییەکانگان چاندووە.\n22 ئایار 2021\nبێگه‌رد تاڵه‌بانی: کێشەى گەنمی جوتیارانی پارێزگاى دهۆک چارەسەر دەکەین\nوەزیرى کشتوکاڵ و سەرچاوەکانى ئاو لە پارێزگاى دهۆک چاسەرەى کێشەى وەرگرتن و بەبازاڕکردنی گەنمی جوتیارانی دهۆکى کرد بەوەى کە بڕیاری دا لە ڕێگەی کۆمپانیاکانی ڕاسپێردارو، گەنمی جوتیاران بە نرخی پاڵپشتیکراو وەربگرن و له نزيكترين كاتيشدا كۆمپانياى مۆڵەتپێدراو پڕۆژەی به بازاڕكردنى گەنمی جوتياران بخاته بوارى جێبەجێكردن و بەردی بناغەی پڕۆژەکە لەم پارێزگایە دابنرێت.\nوه‌زارەتى كشتوكاڵى هەرێم بەشدارى پێشانگای نێودەوڵەتی ئیسفەهان ده‌كات\nێگەرد تاڵەبانی وەزیری کشتوکاڵ و سەرچاوەکانی ئاو بە ئامادەبوونی شاندێکی باڵای وەزارەت پێشوازیی لە نه‌سرووڵا ڕەشنودی سەرکونسوڵی گشتیی کۆماری ئیسلامی ئێران و شاندێکی یاوەری کرد\nوه‌زاره‌تی كشتوكاڵ دەیهەوێت لە ڕێگەى سێ پرۆژە یاسا‌وە هه‌لی كار بۆ ده‌رچووان بڕەخسێنێت\nوەزیرى کشتوکاڵ و سەرچاوەکانى ئاو لەگەڵ حکومەتى هۆڵەندا لەسەر هێڵە بۆ ئەنجامدانى دەیان پڕۆژە و کارى کشتوکاڵى کە کاریگەرییان لەسەر ژێرخانى کشتوکاڵى هەرێمى کوردستان هەیە و لەگەڵ ئەوەشدا سێ پڕۆژە یاساى ئاراستەى پەرلەمان کردوون کە هەلێکى گەورەى کار دەڕەخسێنن بۆ دەرچووانى بەشى کشتوکاڵ.\nوه‌زاره‌تی كشتوكاڵ، بەرهەمی بێ ستیکەر و بارکۆدی پەسندکراو قه‌ده‌غه ده‌كات\nوه‌زاره‌تی كشتوكاڵ و سەرچاوەکانی ئاو به نووسراوێکی فەرمى ژمارە ٢٦١٦ى ڕێکەوتى ٢٥/٤/٢٠٢١ى زایینى، سه‌رجه‌م سەربڕخانەکانی پەلەوەری لە پارێزگاکانی هەرێمی کوردستان ئاگادار ده‌كاته‌وه


ئێوارەی دوێنێ شاعیر، نووسەر و ڕۆژنامەوانی ناسراوەی کوردی نیشتەجێی ستۆکهۆڵم سولەیمانی چیرە (هێرش) دوای ماوەیەک نەخۆشی لە نەخۆشخانەی کارۆلینسکای ستۆکهۆڵم و لە تەمەنی ٦٢ ساڵیدا کۆچی دوایی کرد.\nلە وڵاتی فینلاند پەناخوازێک مەترسی رادەست کردنەوە بە کۆماری ئیسلامی لەسەرە. کەماڵ رۆستەمیان خەڵکی گوندی وسوەکەلی ناوچەی سەردەشت


له‌سه‌ر داوای ئه‌نقه‌ره، مانۆڕه‌كانی هه‌فته‌ی داهاتووی توركیا و یۆنان هه‌ڵوه‌شانه‌وه\n2020-10-24 [12:17 PM]\nسكرتێری گشتیی ناتۆ، یانس ستۆڵتنبێرگ رایگه‌یاند كه مانۆڕه‌كانی توركیا و یۆنان هه‌ڵوه‌شاونه‌ته‌وه كه بڕیار وابوو هه‌فته‌ی داهاتوو له رۆژهه‌ڵاتی ده‌ریای ناوه‌ڕاست ئه‌نجامی بده‌ن، به‌پێی زانیاریی سه‌رچاوه ئه‌منییه‌كان بڕیاری هه‌ڵوه‌شاندنه‌وه‌ی مانۆڕه‌كان له‌سه‌ر داوای توركیا بووه.\nدواى ته‌واوبوونی كۆبوونه‌وه‌ی وه‌زیرانی به‌رگری وڵاتانی ئه‌ندام له ناتۆ، ستۆڵتنبێرگ به میدیاكارانی رايگه‌یاند "مانۆڕه‌كانی توركیا و یۆنان هه‌ڵوه‌شاونه‌ته‌وه كه بڕیار وابوو به بۆنه‌ی به‌رزراگرتنی جه‌ژنی نیشتمانی هه‌فته‌ی داهاتوو له رۆژهه‌ڵاتی ده‌ریای ناوه‌ڕاست ئه‌نجامی بده‌ن".\nسكرتێری گشتیی ناتۆ، یانس ستۆڵتنبێرگ به ئاماژه‌دان به‌وه‌ی كه توركیا هه‌ڵوێستێكی بونیادنه‌رانه و نه‌رمی نیشان داوه، گوتی: "ئه‌مه هه‌نگاوێكی دروسته بۆ رێگه‌گرتن له رووداوی نه‌خوازراو. هیوادارین ئێمه‌یش بتوانین له‌م رێگایه‌وه هه‌وڵه‌كان چڕ بكه‌ینه‌وه بۆ ده‌ستپێكردن به كۆبوونه‌وه‌كانی لێكۆڵینه‌وه و به‌دواداچوونی ئه‌ڵمانیا".\nبه‌پێی زانیاریی سه‌رچاوه ئه‌منییه‌كان بڕیاری هه‌ڵوه‌شاندنه‌وه‌ی مانۆڕه‌كان له‌سه‌ر داوای توركیا بووه.


بەشێک لەکەلوپەلە بەکارهاتوەکانی ئەنجومەنی وەزیران دەفرۆشرێت – لڤین پرێس\nبەشێک لەکەلوپەلە بەکارهاتوەکانی ئەنجومەنی وەزیران دەفرۆشرێت\nلە ڕاگەیەندراوێکدا فەرمانگەی کاروباری کارگێڕی و دارای لە ئەنجومەنی وەزیرانی هەرێم ئاشكرایده‌كات، بەشێک لەکەلوپەلە بەکارهاتوەکانی لەزیادکردنێکی ئاشکرادا دەفرۆشێت و ئەو کەس و لایەنانەش ئاگادار دەکاتەوە کە خواستی بەشداریکردنیان هەیە، دەتوانن دوای دانانی بارمتەی یاسایی تا ٢٨ ی نیسان ناوی خۆیان تۆماربکەن.\nلەنوسراوێکدا کە واژۆی ساناو فەرەیدون محەمەد، سەرۆکی فەرمانگەی کارگێڕی و دارایی ئەنجومەنی وەزیرانی لەسەرە و ١٢ی ئەم مانگە دەرچوە ئاماژه به‌وه‌ش كراوه، ئەو کەسانەی دەیانەوێت بەشداری بکەن لەزیادکردنی ئاشکرادا بۆ فرۆشتنی بەشێک لە کەلوپەلە بەکارهاتوەکان پێویستە بارمتەی یاسایی دابنێن کە بەڕێژەی ٢٠%ی کەمتر نەبێت لە نرخی شکێنراو و دوای حەوت رۆژیش پێیوستە کڕیار کەلوپەلەکان لابدات.\nهه‌روه‌ها له نوسراوه‌كه‌دا ئه‌وه‌ش خراوه‌ته‌ڕوو، پێویستە کڕیار لەماوەی ٧ ڕۆژدا کەل و پەلەکان ببات و فرۆشتنی کەلوپەلەکان بەشێوەی نەختینەیی و بەدیناری عێراقی دەبێت و لەرۆژی بڵاوکردنەوەی ئاگادارییەکەوە، کڕیاران دەتوانن کەلوپەلەکان ببینن.\nلەسایەی ئەم حوکمڕانێتیە شکست خواردوەدا چاوەڕێی تاوانی مەترسیدارتر دەکرێ


وێنە.. لە سلێمانی دوو ڕۆژنامەنووسى ديار و منداڵەكەیان تیرۆر كران – تۆڕی میدیایی خەڵک\n2019/10/16 - 10:42 PM\nبەهۆی دەستڕێژی گوللەوە دوو ڕۆژنامەنووسى ديار و منداڵەكەیان لە شاری سلێمانی تیرۆر كران.\nكەمێك لەمەوبەر ڕۆژنامەنووس هێمن نوری، ناسراو بە (ئامانج بابانی) و (لانە حەمە ساڵح)ی هاوسەری و (جگەرگۆشەكەیان) بە هۆی دەستڕێژی گوللەوە تیرۆر كران.\nبەپێی زانیارییەكان، ڕووداوەكە لە نزیك تێرمیناڵی شارەزوور لە شاری سلێمانی ڕوویداوە و هێزەكانی ئاسایش و پۆلیسیش دەستیان كردووە بەلێكۆڵینەوە و بەردەوامن لە ئاشكراكرانی ئەنجامدەرانی تاوانەكە.\nجێی ئاماژەیە، هێمن نوری، ناسراو بە (ئامانج بابانی) و (لانە حەمە ساڵح)ی هاوسەری دوو ڕۆژنامەوانی دیاری شاری سلێمانی و هەرێمی كوردستانن كە لە میانەی كاری ڕۆژنامەوانیدا لە چەند وێستگەیەكی جیاواز كاریان كردووە و تا ئێستا هۆكاری تیرۆركردنەكەیان نادیارە.\nئامانج بابانیتیرۆرتێرمیناڵی شارەزوورحەمە ساڵحسلێمانیهەرێمی كوردستان\n2020/02/24 - 10:04 PM\nبافڵ تاڵەبانی ھاوسەرۆكی یەكێتیی نیشتمانیی كوردستان لە بارەگای مەكتەبی سیاسی یەكێتیی لە ھەولێر لەگەڵ ستیڤ فەیگن كونسوڵی گشتی ئەمریكا لەھەرێمی كوردستان كۆبووەوە.\nلە كۆبوونەوەكەدا كە سەعدی ئەحمەد پیرە و ھەرێم كەمال ئاغا ، ئاڵا تاڵەبانی ئەندامانی ئەنجومەنی سەركردایەتی ئامادەیبوون، باس لەدواین ھەوڵەكان بۆ پێكھێنانی حكومەتی نوێی عیراق و دەرئەنجامی گفتوگۆكانی شاندی دانوستانكاری ھەرێم بۆ بەغدا كرا و تێڕوانین و سیاسەتی یەكێتیی لەوڕووەوە خرایەڕوو.\nلای خۆیەوە بافڵ تاڵەبانی جەختی لە گفتوگۆی جددی و بنیادنەرانە لەنێوان ھەرێم و عیراق كردەوە لە سەر بنەمای دەستوور و چەسپاندنی دادپەروەری و بەرژەوەندی كۆمەڵانی خەڵك و ڕایگەیاند، یەكێتی پەرۆشی پێكھێنانی حكومەتێكە كە ڕەنگدانەوەی خواستی ھەموولایەك بێت و نابێت مووچە و قوتی فەرمانبەرانی ھەرێمیش ببەسترێتەوە بە كێشە سیاسییەكانەوە.\nبافڵ تاڵەبانی دووپاتیشیكردەوە، كورد وەك ھەمیشە بەشێك دەبێت لەچارەسەركردنی كێشەكان.


ھادی عامری:ریفراندۆم دوابخەن – basknet.org\nھادی عامری ئەمینداری گشتی رێکخراوی بەدر، داوا دەکات کورد لە بڕیاری ئەنجامدانی ریفراندۆم پاشگەز ببێتەوە تا نەبێتە ھۆی جیابوونەوەی زیاتر و کاتەکە بە نەگونجاو ناو دەبات”.\nئەمینداری گشتی رێکخراوی بەدر، ئەمڕۆ لە شاری بەسرەی باشووری عێراق، لە میانی بەشداریکردنی لە ئاھەنگەکانی سەرکەوتنی ھێزەکانی عێراق بەسەر چەکدارانی داعشدا لە شاری مووسڵ قسەیکردووەو گوتوویەتی “کاتی ئەوەیە بەرەو ناوچەکانی تەلەعفەر و رۆژئاوای کەرکووک و رۆژئاوای ئەنبار بڕۆن و خۆمان بگەیەنینە سنووری عێراق و سووریا و لە دەست داعشی رزگار بکەین. ھەروەھا پلانێکی ئەمنیی تۆکمە بە پاڵپشتی ھەواڵگریی بۆ ئەو ناوچانە دابنرێت کە داعشیان لێ دەرکراوە، تا جارێکی دیکە نەتوانن بگەڕێنەوە”.\nھادی عامری لە قسەکانیدا داوای کاراکردنی یاسای حەشدی شەعبی کردووە و گوتوویەتی ” پێویستە یاساکە کارابکرێت و حەشدی شەعبی رێکبخرێت و بۆ رووبەڕوو بوونەوەی مەترسییەکان پڕچەک بکرێن. ھەروەھا چەک لە ناو شارەکان دوور بخرێتەوەو شکۆ بۆ دەوڵەت بگەڕێنرێتەوە”.\nعامری داوای لە سیاسییەکانی عێراقیش کردووە تا “بەشدارییەکی پۆزەتیڤ لە تێپەڕاندنی لەمپەرەکانی بەردەم پرۆسەی سیاسیدا بکەن و دژی پەراوێزخستنی گرووپێکی ئیتنی یان مەزھەبی دیاریکراو بووەستنەوە و رێگە نەدەن پەراوێز بخرێن”.